Tak berniat susahkan antivaksin, mereka susahkan diri sendiri: KJ

Kementerian Kesihatan (KKM) mengambil pendekatan tidak membenarkan kebebasan tertentu dinikmati individu yang lengkap divaksin kepada kumpulan antivaksin, Dewan Negara diberitahu hari ini.

Menteri Kesihatan Khairy Jamaluddin Abu Bakar berkata kebebasan yang disekat itu hanya dituju kepada mereka yang enggan menerima vaksin Covid-19.

Beliau berkata terdapat dua kumpulan yang harus dibezakan iaitu mereka yang tidak boleh menerima vaksin disebabkan masalah kesihatan dan mereka yang enggan menerima vaksin.

“Dimaksudkan di sini bukan kita… kerajaan yang menyusahkan mereka (kumpulan antivaksin) tetapi sebenarnya pilihan mereka yang menyusahkan mereka sendiri iaitu mereka tidak mengambil vaksin, enggan menerima vaksin, tidak ingin mendengar hujah saintifik dan akhirnya tidak akan mendapat kebebasan yang sama seperti rakyat dan penduduk yang telah menerima vaksin.

“Kita akan teruskan pendekatan ini dan saya telah galakkan supaya ada sekatan di peringkat sektor maksudnya sektor perkhidmatan awam, swasta dan sebagainya sebelum kita memikirkan langkah yang lebih menyeluruh seperti mewajibkan dari segi undang-undang untuk menerima vaksin,” katanya di Dewan Negara lapor Bernama.

Justeru, Khairy berharap dengan adanya sekatan kebebasan itu, ia adalah cara lebih berhemah daripada kerajaan meletakkan undang-undang memaksa kumpulan terbabit mengambil vaksin.

“Saya ingin melaporkan bahawa lebih 95 peratus daripada penduduk dewasa Malaysia telah sekurang-kurangya mendapat dos pertama (vaksin), maksudnya jumlah yang enggan menerima vaksin ini sangat kecil, namun demikian kita akan terus pujuk mereka untuk mendapat vaksinasi,” katanya.

Beliau berkata demikian ketika memberi penjelasan kepada Senator Datuk Razali Idris yang mahu tahu cara berhemah digunakan kerajaan berdepan kumpulan antivaksin.

Sementara itu, berhubung cadangan supaya kad khusus vaksinasi diwujudkan bagi komuniti Orang Asli, Khairy berkata tiada keperluan untuk perkara itu kerana kad vaksin sedia ada boleh menjadi bukti sama seperti sijil vaksinasi digital untuk mereka masuk ke mana-mana premis.

“Semua penerima vaksin akan menerima kad vaksin mengikut jenis vaksin yang diterima semasa proses pemberian vaksin. Kad vaksin ini diberikan kepada semua penerima vaksin termasuk masyarakat Orang Asli serta kepada orang yang tidak memiliki akses kepada peranti digital atau Internet.

“Kad ini menyimpan maklumat yang sama seperti yang terdapat dalam sijil digital aplikasi MySejahtera. Maklumat yang didapati dalam kad vaksin adalah nama, identiti penerima vaksin, tarikh vaksinasi dos satu dan dua, nama vaksin, nombor kelompok dan tarikh luput vaksin,” katanya.


UKSB gelar Zahid ‘Monster’, kata saksi kes rasuah Presiden UMNO

Mahkamah Tinggi Shah Alam diberitahu bahawa Ultra Kirana Sdn Bhd (UKSB) merujuk Datuk Seri Ahmad Zahid Hamidi sebagai ‘Monster’, berdasarkan jenama makanan ringan Mamee Monster, dalam lejarnya untuk bayaran tunai ratusan ribu ringgit kepada bekas Menteri Dalam Negeri itu antara 2014 dan 2018.

Perkara itu didedahkan semasa pemeriksaan ke atas bekas Pengurus Tadbir UKSB David Tan, yang juga saksi ke-17 pihak pendakwaan dalam perbicaraan kes rasuah Presiden UMNO.

Ditanya oleh Timbalan Pendakwa Raya Datuk Raja Rozela Raja Toran, Tan menjelaskan bahawa beliau telah memberikan nama kod kepada banyak penerima sumbangan kewangan firma itu, termasuk ahli politik, kakitangan kerajaan dan Zahid, untuk menyembunyikan identiti sebenar mereka.

“Saya ingin menjelaskan, pada masa itu saya sedang makan snek Mamee Monster semasa saya membuat catatan dalam lejar untuk Datuk Seri (Zahid),” katanya memetik laporan MalayMail.

Tan mengesahkan kepada mahkamah bahawa hanya beliau seorang sahaja yang mengetahui semua nama kod yang telah beliau tetapkan dalam lejar, sambil menambah bahawa beliau “bimbang” secara tidak sengaja ia akan jatuh ke tangan yang salah dan seterusnya terdedah.

Selain daripada snek ikonik Malaysia, Tan telah merujuk kepada Zahid menggunakan istilah lain, termasuk “Z, ZH, YB, Mon” dan “Young Boy” dalam lejarnya yang turut dikenali sebagai buku 555.

Tan, yang bukan seorang akauntan terlatih, turut memberi keterangan bahawa beliau menyediakan lejar menggunakan Microsoft Excel pada komputer riba peribadinya untuk tujuan simpanan kira-kira.

Dalam kenyataan saksinya, Tan berkata skop tugasnya di UKSB, terutamanya untuk mengurus dan menyelia pentadbiran harian syarikat, menyelia kakitangan pentadbiran, dan melaksanakan arahan yang diterima daripada pengarahnya.

Beliau juga ditugaskan oleh bekas Pengarah UKSB Harry Lee Vui Khiun – yang juga saksi pendakwaan ke-15 – untuk memastikan dana yang mencukupi disediakan untuk diserahkan kepada Zahid setiap bulan.

“Saya menyimpan rekod semua pembayaran yang dibuat kepada Datuk Seri dari 2014 hingga 2018.

“Ia sebenarnya untuk rekod peribadi saya kerana jumlah wang tunai yang terlibat adalah besar. Entri utama yang saya sertakan dalam lejar ialah amaun yang tersedia untuk setiap bulan, amaun yang dikeluarkan dan nama atau nama panggilan penerima yang dimaksudkan.

“Biasanya, saya akan memasukkan catatan setiap hari tetapi pada hari-hari yang sibuk, saya akan menulis di atas sehelai kertas terlebih dahulu sebelum memasukkan butiran dalam lejar kemudiannya atau keesokan harinya,” kata Tan dalam kenyataan saksinya.

Menurut Tan, keseluruhan lejar itu disimpan dalam tiga fail berasingan dengan salinan bagi setiap satu; kesemuanya dilindungi kata laluan dan disimpan dalam dua pemacu kilat USB yang berbeza.

Mengikut fakta kes, UKSB memeterai beberapa perjanjian dengan kerajaan Malaysia dan Kementerian Dalam Negeri bagi perkhidmatan kemudahan sistem Visa Luar Negara (VLN) dengan mengendalikan beberapa Pusat Setempat (OSC) di China mulai 2012.

Zahid, 69, berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri bagi melanjutkan kontrak syarikat itu sebagai pengendali Perkhidmatan OSC di China dan Sistem VLN, serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Bagi tujuh lagi pertuduhan, dia didakwa mendapatkan untuk dirinya wang tunai SG$1,150,000, RM3 juta, EURO15,000 dan AS$15,000 tanpa balasan daripada UKSB yang mempunyai kaitan dengan kerja rasminya.

Presiden UMNO itu didakwa melakukan semua perbuatan berkenaan di Seri Satria di Presint 16, Putrajaya dan Country Heights Kajang antara Oktober 2014 dan Mac 2018.

Perbicaraan di hadapan Hakim Datuk Mohd Yazid Mustafa bersambung.


Mukhriz cadang hutang 1MDB dijenamakan Hutang NTR kerana Najib puncanya

Hutang 1Malaysia Development Berhad (1MDB) perlu dijenamakan menjadi Hutang NTR kerana ia berpunca akibat perbuatan bekas Perdana Menteri Datuk Seri Najib Razak, kata Ahli Parlimen Jerlun (MP) Datuk Seri Mukhriz Mahathir hari ini.

Anak Tun Dr Mahathir Mohamad memberi cadangan tersebut kerana beban hutang yang besar itu terpaksa ditanggung rakyat ekoran perbuatan salah guna kuasa melibatkan Najib semasa era pentadbirannya sebelum ini dan ia sepatutnya dijenamakan menjadi Hutang NTR singkatan kepada nama MP Pekan itu.

“1MDB ini, saya ingin cadangkan hutang 1MDB yang sangat membebankan rakyat ini dijenamakan semula dan dinamakan Hutang NTR kerana Pekan (Najib) yang bertanggungjawab sepenuhnya di atas skandal antarabangsa ini,” katanya semasa perbahasan di Dewan Rakyat hari ini.

Mukhriz juga senada dengan bapanya yang mempertikaikan mengapa Najib masih belum menjalani hukuman walaupun sudah disabitkan, malah diberikan pula pelepasan pasport antarabangsanya untuk ke Singapura.

“Keputusan yang masih tertangguh walaupun sudah enam bulan berlalu dalam kes SRC dan pendakwaan yang tidak membantah pelepasan pasport pihak kayangan yang disabit kesalahan sangat tidak masuk akal.

“Kalau inilah sikap mahkamah dan peguam negara, negara akan hancur akibat penyelewengan pihak yang rakus, menyalahgunakan kuasa,” katanya lagi.

Beliau juga menyifatkan hutang 1MDB yang terpaksa dijelaskan kerajaan bernilai RM32.2 bilion menerusi pinjaman pendahuluan daripada kerajaan atau Menteri Kewangan (Diperbadankan) dan Akaun Amanah adalah sangat merugikan kerana tiada manfaat yang diperoleh rakyat.

“Tiada apa-apa manfaat pun yang dinikmati oleh rakyat dari 1MDB ini.

“Malah sebaliknya generasi demi generasi akan datang terpaksa tanggung biawak hidup ini. Walhal banyak lagi perkara yang lebih bermanfaat patut diusahakan dengan sumber yang terhad yang ada pada kita,” katanya lagi.

Menurut laporan Tinjauan Fiskal dan Anggaran Hasil Kerajaan Persekutuan 2022, hutang terkumpul 1MDB adalah berjumlah RM32 bilion setakat akhir Jun 2021.

Sejumlah RM12.8 bilion komitmen kewangan dan pembayaran hutang 1MDB telah dilunaskan oleh kerajaan atau Menteri Kewangan (Diperbadankan) (MKD) menerusi pinjaman dan pendahuluan setakat September lepas yang mencecah hampir RM10 bilion selain penggunaan Akaun Amanah.

Menurut laporan yang dikeluarkan oleh Kementerian Kewangan, baki terkumpul Akaun Amanah selepas mengambil kira pendapatan simpanan (hibah) adalah berjumlah RM15.3 bilion dan mampu membiayai obligasi 1MDB sehingga 2022.

Obligasi keseluruhan 1MDB berjumlah RM39.3 bilion merangkumi prinsipal sebanyak RM32.2 bilion dan faedah atau bayaran keuntungan atas pembiayaan (RM7.1 bilion).

Terdahulu semalam, Dr Mahathir mempertikai keistimewaan diberikan kepada Najib yang masih bebas tidak disumbat ke penjara walaupun sudah didapati bersalah, sebaliknya kerajaan membenarkannya ke luar negara.

“Mahkamah mendapati Perdana Menteri Keenam bersalah. Itu keputusan mahkamah.

“Selagi ia tidak didapati tidak bersalah, ia bersalah. Ia patut jalan hukuman. Ada rakyat Malaysia yang belum pun dicaj telah dimasuk dalam tahanan, kenapa tidak orang yang sudah pun dihukum salah menjalani hukuman. Dibenar keluar negara pula,” katanya.

Untuk rekod, Najib sudah dijatuhi hukuman 12 tahun penjara dan denda sebanyak RM210 juta bagi beberapa pertuduhan berkaitan RM42 juta dana SRC International.


Ada bukti kerajaan PH-BN guna kuasa tutup mulut pengkritik

Ahli Parlimen Perikatan Nasional (PN) tidak percaya kenyataan Menteri Komunikasi dan Digital, Fahmi Fadzil bahawa kerajaan tidak akan meminta mana-mana penyedia platform media sosial untuk menyekat akaun penggunanya.

Sebaliknya, Ketua Penerangan Bersatu, Datuk Wan Saiful Wan Jan berkata pembangkang mempunyai bukti bahawa kerajaan sedang menggunakan kuasa untuk ‘menutup mulut’ pengkritik sekali gus menjaga kuasa mereka.

Menurutnya ada aktivis media sosial yang cenderung kepada PN menerima notis daripada Suruhanjaya Komunikasi dan Multimedia (MCMC) yang meminta agar kata laluan untuk telefon pintar serta akaun Facebooknya diberikan.

Notis lain yang diterima, dakwa Wan Saiful, membabitkan rampasan telefon tangan serta kad SIM seseorang, serta aktivis yang dipanggil untuk memberi keterangan kepada pihak berkuasa.

“Seorang ahli Dewan Rakyat juga dipanggil pihak berkuasa kerana menerbitkan bahan dianggap tidak sesuai atau mencabar kerajaan.

“MP (ahli Parlimen) pun dipanggil… mana kebenaran kata-kata menteri tadi bahawa mereka tidak menggunakan undang-undang dan agensi kerajaan untuk kepentingan diri?” katanya pada sidang media di bangunan Parlimen hari ini, menurut Mkini.

Terdahulu, Fahmi memberitahu Dewan Rakyat pagi tadi, kerajaan tidak akan meminta mana-mana penyedia platform media sosial untuk menyekat akaun penggunanya.

Sebaliknya, kata Fahmi, perbincangan dengan pihak berkepentingan termasuk platform media sosial membawa kepada sekatan ke atas kandungan tertentu, bukannya pemilik akaun secara individu.

Fahmi juga berkata, sebanyak 197 kandungan – termasuk 101 di TikTok – telah diturunkan dari platform media sosial sepanjang bulan lalu.

Mengulas lanjut, Wan Saiful berkata sulit untuknya mempercayai janji Fahmi yang menyatakan tindakan tapisan itu adalah untuk menjaga perpaduan rakyat.

“Saya sukar nak percaya jawapan menteri kerana saya ada bukti kerajaan menggunakan kuasa, mempergunakan agensi penguatkuasa bukan untuk jaga rakyat tetapi jaga diri sendiri dan kerajaan,” katanya.

Justeru, ahli Parlimen Tasek Gelugor itu menuntut kerajaan memastikan tiada sekatan dikenakan terhadap kebebasan bersuara di negara ini.


Gambar baharu Jho Low diambil penyiasat persendirian didedahkan: Laporan

Penyiasat persendirian berjaya merakam gambar terbaharu ahli perniagaan dalam buruan, Low Taek Jho atau Jho Low di sebuah pusat membeli belah di Macau, China.

Jho Low dikehendaki pihak berkuasa selepas rakannya, Datuk Seri Najib Razak yang kini bergelar banduan disabitkan dalam kes penyelewengan dana 1Malaysia Development Berhad (1MDB) tetapi rakan jenayahnya itu masih bebas di luar negara.

Gambar terbaharu Jho Low itu didedahkan wartawan Tom Wright dan Bradley Hope yang sebelum ini turut

mendedahkan lokasi sama, bagaimanapun tiada tindakan susulan diambil pihak berkuasa.

Menurut Bradley, foto tersebut diterima daripada penyiasat persendirian yang merakam gambar Jho Low memakai baju berwarna oren yang membelakangkan kamera.

Bradley berkata, penyiasat persendirian itu turut menunjukkan sebuah foto yang mendedahkan wajah Jho Low pada ketika itu namun beliau tidak dibenarkan untuk berkongsikan gambar berkenaan atas sebab tertentu.

“Jelas sekali terdapat masa yang berbeza apabila Jho Low menjadi individu yang sangat dicari kerana usaha ingin mendapatkan semula wang (telah diseleweng daripada 1MDB.

“Tidak jelas siapa yang mengupah penyiasat persendirian ini tetapi ia mungkin kerajaan Malaysia atau perantara kerajaan Malaysia. Tetapi bagaimanapun ia telah dikesan,” ujar Bradley menerusi perkongsian di YouTube bersama Tom pada Jumaat menurut laporan Sinar Harian.

Bradley berkata, turut kelihatan di dalam gambar tersebut ialah isteri kepada Jho Low iaitu Jesselynn Chuan Teik Ying yang memakai gaun hitam bersama seorang pembantu dan seorang individu dipercayai merupakan penjaga kepada ahli perniagaan tersebut.

Bagaimanapun, kedua-dua wartawan tersebut tidak mendedahkan mengenai tarikh ketika foto tersebut diambil.

Dalam pada itu, Bradley berkata, dengan mengambil kira nilai AS$8.5 bilion atau RM38.8 bilion diselewengkan daripada 1MDB berbanding jumlah berjaya dipulihkan oleh beberapa kerajaan termasuk Malaysia, Jho Low dilihat masih mempunyai kekayaan yang besar.

Beliau berkata, kerajaan AS dan United Kingdom (UK) ketika ini dilaporkan berjaya memulihkan aset berjumlah kira-kira 1.4 bilion dolar AS atau RM64 bilion merangkumi aset seperti rumah mewah, kapal terbang dan pemilikan saham syarikat.

Tambah beliau, tidak semua wang yang diselewengkan daripada 1MDB berjaya dikesan dan diketahui keberadaannya.

Tom berkata, dengan mengambil kira situasi tersebut, beliau percaya Jho Low masih mempunyai pegangan terhadap berbilion ringgit wang yang diselewengkan daripada 1MDB dan perkara itu juga dilihat menjadi sebab mengapa ahli perniagaan itu mampu kekal bebas.

“Adalah menjadi satu di luar kebiasaan untuk orang yang dalam pelarian (ada kekayaan yang besar).

“Ini adalah satu lagi sebab kenapa rakyat Malaysia dan kerajaan Malaysia perlu sangat marah terhadap fakta bahawa tiada sebarang tindakan diambil (untuk menangkap Jho Low),” ujarnya.

Setakat November tahun lepas, Kementerian Kewangan mengumumkan sebanyak RM20.53 bilion aset 1MDB telah dipulangkan semula kepada kerajaan Malaysia.


Bolehkah PM sementara gembar-gemburkan bajet tak dilulus?

Dengan Datuk Seri Ismail Sabri Yaakob dan menteri-menterinya menjaga operasi harian kerajaan buat sementara waktu sehingga Malaysia mendapat kerajaan baharu selepas Pilihan Raya Umum Ke-15 (PRU-15), bolehkah mereka mengumumkan habuan kepada pengundi dan menonjolkan Bajet 2023 yang belum diluluskan dalam peranan mereka sebagai kerajaan sementara?

Adakah Perdana Menteri (PM) sementara dan menteri sementaranya menghadapi risiko melanggar mana-mana undang-undang pilihan raya, jika mereka menonjolkan fakta Bajet 2023, atau membuat pengumuman sebelum hari pengundian pada 19 November?

Atau adakah ia hanya melanggar konvensyen, atau cara biasa dilakukan oleh kerajaan sementara?

Ini adalah pendapat peguam Perlembagaan yang memperkatakan hal itu menurut laporan Malay Mail.

PM sementara tidak boleh membuat komitmen terhadap dasar atau bajet

Peguam Perlembagaan Datuk Gurdial Singh Nijar menegaskan bahawa bajet untuk kerajaan perlu diluluskan oleh Parlimen, dan cadangan Bajet 2023 yang dibentangkan di Dewan Rakyat pada 7 Oktober tidak diluluskan.

“Dengan tegas, tiada lagi bajet yang wujud. Pihak yang menang perlu membentangkan belanjawan baharu, dan itu akan melalui proses perbahasan dan kelulusan. Jadi adalah salah jika PM mendakwa bajet akan dilaksanakan.

“Seorang PM sementara tidak boleh membuat sebarang dasar tegas dan komitmen lain,” katanya.

Gurdial memberi jawapannya selepas ditunjukkan laporan berita di mana Ismail Sabri pada 17 Oktober berkata bahawa dana tersedia untuk Bajet 2023 yang hanya menunggu untuk diluluskan, dengan yang terakhir juga dilaporkan berkata pada 16 Oktober di majlis UMNO Bera: “Jika anda mahu bajet dilaksanakan, undi kami (BN) dan kemudian (bajet) boleh dibentangkan semula dan diluluskan.”

Gurdial juga berkata komitmen seperti itu tidak boleh dibuat oleh mereka yang memegang jawatan sementara, kerana ia masih belum diketahui bagaimana rupa kerajaan baharu.

“Kita tidak tahu sifat dan konfigurasi kerajaan baharu. Oleh itu, adalah tidak bermakna untuk membuat komitmen yang kukuh terhadap dasar, dan lain-lain. Begitu juga dengan komitmen untuk membentangkan bajet yang sama,” katanya.

“Dia tidak berada dalam kedudukan untuk membuat komitmen yang kukuh. Ia hanyalah kenyataan aspirasi, dan ikrar, tidak lebih dan tidak kurang. Ia adalah perisytiharan politik yang tidak mempunyai kesan yang mengikat dan harus diperlakukan seperti itu,” katanya ketika merujuk kepada kenyataan Ismail Sabri.

Gurdial bersetuju bahawa Malaysia memerlukan undang-undang untuk kerajaan sementara sambil berkata: “Ya, ada keperluan untuk mempunyai undang-undang bagi menetapkan garis sempadan apa yang boleh dilakukan oleh kerajaan sementara.”

Tiada jaminan Bajet 2023 yang sama selepas PRU-15

Pengerusi Bersama Jawatankuasa Undang-undang Perlembagaan Majlis Peguam, Andrew Khoo, menyerlahkan perbezaan antara dasar kerajaan sebenar dan janji pilihan raya.

Mengulas kenyataan Ismail Sabri berhubung Bajet 2023 yang belum diluluskan, Khoo berkata: “Bajet itu, memandangkan ia tidak pernah dibahaskan dan diluluskan di Parlimen, adalah gimik kempen pilihan raya. Tiada jaminan bahawa Bajet yang sama akan diperkenalkan semula sebaik sahaja Parlimen baharu bersidang selepas PRU. Kita tidak pasti Ismail Sabri akan menjadi PM dalam kerajaan akan datang.”

Seperti kenyataan sama dibuat Menteri Kesihatan sementara Khairy Jamaluddin pada 11 Oktober bahawa Bajet 2023 yang dibentangkan awal bulan ini menampilkan perbelanjaan kerajaan yang telah diperuntukkan, Khoo berkata:

“Sumber mungkin telah dikenal pasti tetapi untuk mengatakan bahawa ia telah diperuntukkan tidaklah tepat, kecuali menteri itu mengakui bahawa kerajaan sudah biasa dengan amalan memperuntukkan sumber walaupun sebelum bajet diluluskan.

“Ianya sudah tentu boleh disediakan, tetapi ia tidak boleh dilaksanakan sehingga bajet diluluskan dan menjadi undang-undang, dan tahun kewangan baharu telah bermula. Memandangkan Parlimen telah dibubarkan, semuanya ditangguhkan,” tambahnya.

“Dalam tempoh sementara, kerajaan sementara tidak sepatutnya bercakap mengenai cadangan belanjawannya,” katanya.

Khoo menegaskan bahawa kerajaan sementara tidak seharusnya bercakap tentang “cadangan dasar” kerana ia akan “melanggar neutraliti dan kesaksamaan”.

Menurutnya Suruhanjaya Pilihan Raya (SPR) sebelum ini berpandangan bahawa kesalahan pilihan raya hanya boleh berlaku dalam tempoh kempen pilihan raya.

“Jadi mereka tidak meneliti janji pilihan raya yang dilafazkan sebelum bermulanya tempoh berkempen. Ini mungkin tidak betul,” katanya.

“Dalam apa jua keadaan, membuat janji pembiayaan sebelum bermulanya kempen pilihan raya akan menjadi pelanggaran konvensyen berkaitan kerajaan sementara. Malangnya, tiada penalti untuk itu, kecuali di tangan pengundi sendiri,” katanya lagi.

Khoo percaya Malaysia memerlukan undang-undang untuk kerajaan sementara, dengan berkata: “Terutama kerana penalti hanya boleh dikenakan melalui undang-undang yang diluluskan oleh Parlimen.”

“Adalah penting supaya tidak ada penyelewengan atau penyalahgunaan kedudukan penyandang dalam tempoh antara pembubaran Parlimen dan persidangan Parlimen baharu. Sekurang-kurangnya, kita memerlukan protokol yang telah digubal secara saksama dan disebarkan secara terbuka,” katanya.

Apa itu kerajaan sementara?

Peguam hak asasi manusia dan Perlembagaan Nizam Bashir berkata Perlembagaan Persekutuan tidak mengandungi frasa “kerajaan sementara”, menjelaskan bahawa ia hanyalah konvensyen Parlimen atau Perlembagaan. Atau dalam erti kata lain, “peraturan amalan Perlembagaan” yang secara amnya dianggap tidak mengikat di sisi undang-undang tetapi mengikat dalam operasi.

Beliau berkata negara-negara yang mempunyai sistem pemerintahan Westminster seperti Malaysia, cenderung kepada model “zombie” untuk kerajaan sementara, iaitu “berbaring di atas roda yang tidak mampu untuk mengambil atau membuat sebarang keputusan besar/persoalan ‘berat’ dari segi politik”.

Tetapi beliau berkata had sebenar kerajaan sementara diputuskan berdasarkan kes demi kes, di mana keputusan besar boleh dibuat dalam situasi mendesak.

“Ini boleh dilihat sebagai contoh daripada kerajaan sementara pimpinan Tun Dr Mahathir Mohamad ketika itu mengumumkan pakej rangsangan kewangan RM20 bilion pada Februari 2020 untuk memulihkan keadaan negara ketika ia berada di peringkat awal wabak Covid-19,” katanya.

Tetapi tanpa keadaan mendesak yang akan mewajarkan PM sementara terus membuat pengumuman tentang habuan atau peruntukan atau projek selepas Parlimen dibubarkan, Nizam berkata ini mungkin bertentangan dengan prinsip kerajaan sementara.

Ditanya apa yang akan berlaku jika kerajaan sementara melanggar konvensyen sementara, Nizam berkata ia boleh mengakibatkan kesan politik seperti kritikan berat atau kadang-kadang kehilangan rasa hormat atau sokongan popular.

Sambil menyatakan bahawa fleksibiliti mungkin tidak semestinya bermasalah kerana ia boleh memberi ruang kepada kerajaan sementara untuk membuat panggilan penghakiman berdasarkan situasi itu, Nizam berkata beberapa prinsip masih boleh dirumuskan, memetik United Kingdom dan New Zealand sebagai contoh.

Menyedari bahawa Manual Kabinet UK 2011 tidak mempunyai istilah “kerajaan sementara”, beliau merujuk kepada bahagian “Sekatan ke atas aktiviti kerajaan”, termasuk Perenggan 2.27 di mana kerajaan tersebut dijangka memastikan bahawa “perniagaan penting” diteruskan, sambil mematuhi budi bicara dalam memulakan sebarang tindakan jangka panjang baharu sejurus sebelum pilihan raya.

Beliau juga merujuk kepada manual Kabinet 2017 New Zealand yang secara khusus menyebut “Prinsip konvensyen sementara”, terutamanya Perenggan 6.25 dan 6.29 yang turut menetapkan perkara yang perlu dilakukan oleh kerajaan sementara.

“Kita tidak perlu mencipta semula roda,” kata Nizam ketika ditanya sama ada Malaysia memerlukan set undang-undang berdedikasinya sendiri, sambil menunjukkan bahawa SPR pada September 2012 mengumumkan ia mempunyai draf tatakelakuan untuk kerajaan sementara berdasarkan kajian mengenai negara Komanwel yang lain.

“Mungkin kita boleh mulakan dengan hanya melihat apa yang kita ada, berbanding mencadangkan yang baharu untuk digubal,” katanya.

Nizam berkata tempoh kerajaan sementara berlangsung dari apabila Parlimen dibubarkan sehingga pentadbiran baharu dilantik selepas PRU, atau sejak kerajaan jelas hilang keyakinan ahli Parlimen sehingga pentadbiran baharu dilantik.

Khoo berkata tempoh kerajaan sementara akan tamat hanya selepas kerajaan baharu mengangkat sumpah selepas PRU, tetapi menyatakan bahawa terdapat segelintir pihak yang berpendapat bahawa tempoh itu akan berakhir apabila Parlimen mula bersidang sebagai “sehingga Ahli Parlimen mengangkat sumpah di hadapan Parlimen mereka belum lagi ahli Parlimen.”

“Jadi undang-undang yang mentakrifkan dengan jelas tempoh penjaga sementara,” katanya.

Mengenai perkara yang boleh dilakukan oleh kerajaan sementara, Khoo berkata: “Pemahaman umum dan konvensional ialah kerajaan sementara seharusnya hanya meneruskan pentadbiran kerajaan biasa, dan tidak boleh mengubah sedia ada atau membuat dasar baharu, mengumumkan cadangan perbelanjaan baharu, atau melaksanakan inisiatif baharu.

“Mereka harus mengekalkan status quo dan menyerahkan tampuk pemerintahan kepada kerajaan baharu sebaik sahaja ia dibentuk selepas PRU,” tambahnya.

Garis panduan Kanada untuk kelakuan menteri semasa pilihan raya mengatakan kerajaan sementara harus mengehadkan diri mereka kepada tindakan yang “rutin, tidak kontroversi, mendesak dan untuk kepentingan awam, boleh diubah oleh kerajaan baharu tanpa kos atau gangguan yang tidak wajar”. Australia juga mempunyai garis panduan mengenai konvensyen sementara.

Apakah kemungkinan jenayah pilihan raya?

Nizam berkata pelbagai undang-undang di Malaysia boleh dilihat untuk menangani dakwaan “pembelian undi” seperti Kanun Keseksaan, undang-undang pencegahan pengubahan wang haram, dan Akta Suruhanjaya Pencegahan Rasuah Malaysia (SPRM), tetapi berkata undang-undang utama ialah Akta Kesalahan Pilihan Raya (Akta 1954).

“Apa yang diperlukan hanyalah untuk Suruhanjaya Pilihan Raya kita memiliki kesungguhan untuk melaksanakan dan mendakwa mereka yang melanggar Akta 1954,” katanya, sambil menyatakan bahawa undang-undang serupa wujud di Singapura dan Australia.

Nizam mengetengahkan Seksyen 8 akta itu yang meliputi kesalahan “melayani”, yang menurutnya telah digubal secara meluas dan menjadikannya satu kesalahan untuk “secara langsung atau tidak langsung memberikan ‘peruntukan’ kepada mana-mana orang untuk tujuan mempengaruhi undi seseorang secara rasuah”.

Seksyen 8 juga merangkumi pemberian makanan, minuman secara rasuah “sebelum, semasa atau selepas pilihan raya”.

Beliau juga mengetengahkan Seksyen 10, yang menganggap seseorang itu bersalah kerana rasuah “jika dia menjanjikan wang, pekerjaan, hadiah, pinjaman dan lain-lain (a) untuk mendapatkan pemilihan mana-mana orang; atau (b) undi mana-mana pemilih atau pengundi pada mana-mana pilihan raya”.

“Oleh itu, adakah membuat pengumuman tentang habuan, peruntukan atau berjanji untuk menghapus kira hutang sama ada sebelum, semasa atau selepas pilihan raya akan melanggar Seksyen 8 dan/atau Seksyen 10 Akta? Pada fikiran saya, nampaknya begitu,” katanya.

Tetapi beliau juga menyatakan bahawa dalam kes mahkamah di India (S Subramaniam Balaji lwn Kerajaan Tamil Nadu) di mana aduan adalah bahawa janji-janji habuan adalah jenayah, Mahkamah Agung India telah memutuskan bahawa habuan dalam manifesto pilihan raya tidak merupakan amalan rasuah.

Nizam berkata bagaimanapun penghakiman Mahkamah Agung India mungkin disebabkan oleh undang-undang khusus dalam kes itu.

“Saya fikir mana-mana orang yang berfikiran adil akan mendapati ia tidak menyenangkan, jika tidak benar-benar tercela, bahawa hadiah percuma atau barangan boleh digunakan secara sah untuk pembelian undi.”

Ogos lalu, Mahkamah Agung India dilaporkan berkata ia akan menyemak semula penghakimannya pada 2013 dalam kes itu, yang melibatkan janji sebelum pilihan raya untuk mengedarkan televisyen kepada isi rumah miskin dan persoalan sama ada ini adalah amalan rasuah dan rasuah.

“Mengenai sama ada Bajet 2023 yang tidak diluluskan boleh digunakan sebagai manifesto pilihan raya, pada fikiran saya, selagi perkara itu tidak bercanggah dengan Akta Kesalahan Pilihan Raya 1954, parti-parti bebas untuk mengemukakan apa yang mereka percaya memberi manfaat kepada orang ramai yang mengundi. ,” kata Nizam.

“Saya fikir mana-mana orang yang berfikiran adil akan mendapati ia tidak dipersetujui, bahawa hadiah percuma atau barangan boleh digunakan secara sah untuk membeli undi.”

“Mengenai sama ada Bajet 2023 yang tidak diluluskan boleh digunakan sebagai manifesto pilihan raya, pada fikiran saya, selagi perkara itu tidak bercanggah dengan Akta Kesalahan Pilihan Raya 1954, parti bebas untuk mengemukakan apa yang mereka percaya memberi manfaat kepada orang ramai yang mengundi,” kata Nizam.


Jumlah daftar suntikan vaksin Covid-19 masih rendah

Hanya 7.6 juta daripada 26.7 juta penduduk Malaysia mendaftar bagi mendapatkan suntikan vaksin Covid-19 menerusi aplikasi MySejahtera, kata Tan Sri Muhyiddin Yassin, hari ini.

Perdana Menteri berkata, jumlah itu jauh lebih rendah berbanding keseluruhan penduduk dan rakyat asing yang layak menerima suntikan berkenaan.

“Saya kira angka itu masih kecil. Pastinya ini penting untuk menentukan supaya tahap pencapaian kita untuk mengawal wabak COVID-19 dengan lebih berjaya dan dalam keadaan yang sama dapat kita revitalise ataupun memulihkan ekonomi negara kita dengan lebih pesat lagi.

“Ada hubung kait di antara pelaksanaan pelan vaksinasi dengan pemulihan ekonomi negara kita,” katanya di ibu negara, hari ini.

Katanya, walaupun ektor ekonomi sudah dibuka dan semakin bertambah baik, situasi Covid-19 yang sedang melanda negara dan dunia masih belum dapat diatasi sepenuhnya, malah wujud pula varian baharu virus itu.

“… kita lihat sekarang ini hampir semua sektor ekonomi sudah dibuka untuk memulakan operasi dan perniagaan. Saya rasa keadaan bertambah baik sekarang dan akan terus bertambah baik.

“Ini yang kita harap dapat lihat dalam tempoh beberapa bulan akan datang, dan perkembangan ekonomi dijangka dapat dilihat dalam separuh kedua atau suku ketiga dengan Keluaran Dalam Negara Kasar diunjur bertumbuh antara enam dan 7.5 peratus,” katanya.

Sehubungan itu, beliau menyeru pihak berkaitan supaya membantu mereka yang masih belum mendaftar untuk mendapatkan suntikan vaksin dengan memberi penerangan dan seterusnya membantu mereka mendaftar menerusi aplikasi MySejahtera.


Penjual kuih dituduh bunuh polis trafik

Seorang penjual kuih dihadapkan ke Mahkamah Majistret Georgetown pada Jumaat atas pertuduhan membunuh seorang anggota polis minggu lalu.

Mohd Arafat Taufik, 35, mengangguk faham selepas pertuduhan terhadapnya dibacakan di hadapan Majistret Jamaliah Abd Manap namun tiada sebarang pengakuan direkodkan daripada tertuduh kerana kes bunuh berada di bawah bidang kuasa Mahkamah Tinggi.

Mengikut pertuduhan, Mohd Arafat didakwa menunggang motosikal dalam keadaan berbahaya dan melanggar motosikal yang dinaiki Konstabel Muhammad Iqbal Mazlan sehingga mangsa terjatuh dan meninggal dunia di Jalan Utama, antara 1 hingga 2 pagi, 17 April lepas.

Memetik laporan Bernama, lelaki itu didakwa mengikut Seksyen 302 Kanun Keseksaan yang memperuntukkan hukuman mati mandatori jika sabit kesalahan.

Mahkamah menetapkan 23 Jun untuk sebutan semula kes sementara menunggu proses dokumentasi.

Pendakwaan dikendalikan Timbalan Pendakwa Raya Yazid Mustaqim Roslan manakala tertuduh diwakili peguam G Shanmugam.

Pada 18 April lepas, media melaporkan Muhammad Iqbal yang sedang menjalankan rondaan cegah jenayah maut ketika mengejar suspek, selepas motosikal yang ditunggangnya dilanggar suspek dan terbabas, menyebabkan dia terjatuh dan kepalanya terhantuk pada pembahagi jalan.


Cadangan pilihan raya semula libatkan MP lompat parti diperhalusi

Pilihan raya semula (recall election) akan diperhalusi Jawatankuasa Pilihan Khas Parlimen, ia bagi memberi mandat kepada pengundi untuk memilih wakil rakyat yang baharu sekiranya berlaku senario lompat parti, kata Datuk Seri Dr. Wan Junaidi Tuanku Jaafar.

Menteri di Jabatan Perdana Menteri (Parlimen dan Undang-Undang) itu berkata cadangan pilihan raya semula antara yang akan dibincangkan pada mesyuarat Khamis ini, bagaimanapun keutamaan akan diberikan berhubung pindaan rang undang-undang menghalang Ahli Parlimen melompat parti terlebih dahulu.

“Kita telah bersetuju, pindaan untuk menghalang lompat parti tapi mungkin masih ada cadangan yang belum kita perhalusi mengenai recall election.

“Tetapi rakyat sendiri tak boleh bertindak untuk mengambil tindakan pada wakilnya jika tak buat apa yang rakyat nak iaitu recall election, jadi kita lihat benda ini mungkin akan buat undang-undang satu lagi, tetapi kita selesai satu peringkat dulu (pindaan anti lompat parti),” katanya dipetik laporan Utusan Malaysia.

Khamis ini, Jawatankuasa Khas Parlimen akan memuktamadkan Draf Rang Undang-Undang (RUU) Larangan Ahli Dewan Rakyat Bertukar Parti yang bakal didrafkan Jabatan Peguam Negara kemudiaannya.

“Draf yang bakal dibincangkan dalam mesyuarat pada 19 Mei nanti adalah untuk memuktamadkan draf Rang Undang-Undang Larangan Ahli Dewan Rakyat Bertukar Parti yang digubal oleh Jabatan Peguam Negara berlandaskan dasar-dasar yang diputuskan hari ini (semalam),” katanya dalam satu kenyataan di Facebook.

Jelasnya keputusan tersebut dicapai selaras dengan usul mengikut Peraturan Mesyuarat 54(2) dan Penubuhan Jawatankuasa Pilihan Khas di bawah Peraturan 81(1) Majlis Dewan Rakyat yang diluluskan pada sidang Mesyuarat Khas pada 11 April lalu.

Menurutnya, penyata itu akan dibentangkan kepada Ahli Jawatankuasa Pilihan Khas untuk mendapat persetujuan dan seterusnya akan dibentangkan serta dibahaskan dalam sidang khas Dewan Rakyat yang dicadang untuk diadakan pada Jun 2022.

“RUU ini dicadang akan dibentangkan dan dibahaskan di kedua-dua Dewan Rakyat dan Dewan Negara pada masa yang akan di tetapkan nanti,” katanya.

Untuk rekod pembentangan usul RUU tersebut sepatutnya berlangsung pada sidang khas 11 April lalu selepas gagal dibawa semasa sesi Dewan Rakyat pada Mac, bagaimanapun sekali lagi tiada RUU tersebut gagal dibentang kerajaan.


MCA pelawa Lokman bawa UMNO keluar BN, masuk PH

Selepas dikecam MIC, Ketua Pengarah Komunikasi UMNO, Datuk Lokman Noor Adam yang melabel rakan komponennya itu umpama ‘biawak hidup’ turut menerima kritikan pedas dari MCA yang menyifatkannya sombong dan kurang matang.

Malah jurucakap MCA, Mike Chong Yew Chuan dalam satu kenyataan hari ini mengalu-alukan Lokman membawa UMNO keluar dari BN dan menyertai Pakatan Harapan (PH).

“Memandangkan Lokman Adam menyatakan secara terang pandangan beliau terhadap MCA dan MIC, oleh itu dalam semangat demokrasi beliau dipelawa memohon kepada parti beliau untuk menarik diri daripada BN dan menyertai gabungan PH secara rasmi,” katanya.

MCA turut menuntut Presiden UMNO, Datuk Seri Ahmad Zahid Hamidi mengarahkan Lokman membuat permohonan maaf secara terbuka susulan kenyataan yang mencemarkan integriti dan imej mereka serta MIC.

Semalam, Lokman dalam wawancara dengan MalaysiaGazette berkata MCA dan MIC umpama ‘biawak hidup’ yang dipikul UMNO sedangkan mereka tidak mampu meraih sokongan Cina dan Melayu untuk menyokong BN.

MIC hari ini menyindir Lokman hanya pandai mengata orang lain sedangkan Ahli Majlis Kerja Tertinggi UMNO itu sendiri tidak mampu memenangi pilihan raya yang ditandinginya.

Dalam pada itu, MCA melahirkan kekecewaan atas label ‘biawak hidup’ itu yang dianggap sebagai satu kenyataan sombong serta tidak selari dengan semangat BN yang dipegang semua parti komponen sejak dulu.

“Harus ditekankan antara punca MCA dan MIC gagal menarik sokongan kerana wujudnya segelintir pemimpin UMNO yang kurang matang dan tidak bertanggungjawab seperti Lokman yang bukan sahaja memperlekeh kerjasama dan hubungan utuh antara komponen BN tetapi juga sering membuat kenyataan yang tidak diterima baik oleh masyarakat umum hingga menyebabkan pengundi menolak BN sejak beberapa pilihan raya yang lalu.

“Di sini saya ingin mengatakan MCA sentiasa menjunjung semangat BN sejak zaman kemerdekaan lagi bersama-sama dengan rakan seperjuangan kami ,UMNO dan MIC.

“Biar apa jua halangan dan cabaran yang dihadapi sepanjang masa ini, semangat kekeluargaan antara parti inilah yang membolehkan Perikatan, kemudiannya BN dapat mengharungi segala cabaran sehingga hari ini,” katanya.


Mahkamah bebas, lepas Shahrir, pendakwa enggan teruskan kes

Mahkamah Tinggi Kuala Lumpur hari ini (5 Januari 2023) membebas dan melepaskan Tan Sri Shahrir Samad daripada kes pengubahan wang haram berhubung dakwaan kegagalannya mengisytiharkan RM1 juta diterima daripada Datuk Seri Najib Razak melalui sekeping cek kepada Lembaga Hasil Dalam Negeri (LHDN)

Keputusan itu dibuat setelah Hakim Mahkamah Tinggi Datuk Muhammad Jamil Hussin mendengar hujah pihak pendakwaan yang mengesahkan bahawa kes terhadap bekas Pengerusi Felda itu tidak akan diteruskan.

“Timbalan Pendakwa Raya mengesahkan pendakwaan tidak diteruskan terhadap tertuduh dalam masa terdekat.

“Dalam keadaan sedemikian adalah wajar tertuduh dilepaskan dan dibebaskan, saya menggunakan peruntukan Seksyen 254 (3) Kanun Tatacara Jenayah untuk perintah itu,” katanya hakim.

Mengikut jadual perbicaraan hari ini, Najib sepatutnya memberi keterangan sebagai saksi pendakwaan dalam kes Shahrir.

Tetapi Timbalan Pendakwa Raya Rasyidah Murni Azmi memaklumkan kepada Mahkamah Tinggi bahawa pihak pendakwaan tidak lagi mahu meneruskan kes terhadap Shahrir.

“Yang Arif, berdasarkan perkembangan terkini, pihak pendakwaan memohon menggunakan Seksyen 254 Kanun Tatacara Jenayah dan kami tidak berhasrat meneruskan pendakwaan terhadap tertuduh dalam kes ini, Yang Arif.

“Sehubungan itu, pihak pendakwaan memohon untuk tertuduh dilepaskan tanpa dibebaskan,” katanya dalam mendapatkan DNAA.

Tetapi peguam Shahrir mendesak agar dia dibebaskan, bukannya hanya diberi DNAA yang akan membolehkan Shahrir terbuka untuk didakwa semula pada masa hadapan atas perkara yang sama.

Selepas mendengar hujah kedua-dua pihak, Hakim Mahkamah Tinggi Datuk Muhammad Jamil Hussin memerintahkan Shahrir dibebas dan dilepaskan.

“DPP mengesahkan bahawa pendakwaan tidak akan diteruskan terhadap tertuduh dalam masa terdekat (masa terdekat), dalam keadaan sedemikian, adalah wajar tertuduh dilepaskan dan dibebaskan,” kata hakim itu, turut memerintahkan pasport Shahrir dikembalikan kepadanya.


KBS sokong RUU larang merokok dalam kalangan generasi muda

Kementerian Belia dan Sukan (KBS) menyatakan sokongan terhadap Rang Undang-Undang (RUU) Kawalan Produk Tembakau dan Merokok 2022 bagi melarang aktiviti merokok dalam kalangan generasi muda yang lahir selepas 2007 untuk membina Keluarga Malaysia yang lebih sihat.

Timbalan Menteri Belia Dan Sukan Datuk Seri Ti Lian Ker berkata kementeriannya telah memperuntukkan RM100,000 untuk dibelanjakan ke arah penganjuran aktiviti memupuk dan meningkatkan kesedaran bahaya merokok, lapor Bernama.

“Menjadi tanggungjawab KBS bukan sahaja untuk mengasah dan mengasuh golongan belia supaya menjadi pemimpin malah untuk memupuk mereka agar mempunyai disiplin dan kesedaran bahawa merokok ini membebankan diri mereka dan negara, dari segi penyakit dan sebagainya.

“KBS secara prinsip dan dasar menyokong supaya satu akta diadakan untuk mengurus dengan lebih ketat lagi produk-produk tembakau,” katanya kepada pemberita pada program Generational Endgame Anti Rokok (GEGAR) Run hari ini.

Pada 27 Julai lepas, RUU tersebut telah dibentangkan untuk bacaan kali pertama di Dewan Rakyat, antara lain mengetengahkan larangan merokok apa-apa produk tembakau atau pengganti tembakau serta larangan penggunaan peranti merokok, oleh mana-mana individu yang lahir pada 2007 dan seterusnya.


30 rumah atas air hangus

Sekurang-kurangnya 30 rumah setinggan atas air musnah dalam kebakaran di Kampung Sundang Laut, Batu Sapi dekat Sandakan, pagi tadi, lapor Bernama.

Ketua Jabatan Bomba dan Penyelamat Malaysia (JBPM) Zon Sandakan, Martin Thomas berkata, pihaknya menerima panggilan kecemasan pukul 7.55 pagi dan sepasukan bomba dengan empat jentera tiba di tempat kejadian 17 minit kemudian.

“Anggaran keluasan kebakaran adalah 100 x 200 meter dengan anggaran rumah terbakar sebanyak 30 buah jenis tidak kekal.

“Kami telah mengambil sumber air daripada tangki air sejauh 1,300 kaki (396.24 meter) daripada lokasi kebakaran kerana pada ketika kejadian air laut telah surut,” katanya ketika ditemui pemberita di tempat kejadian.

Beliau berkata kebakaran berjaya dikawal pada 9.17 pagi dan tiada kecederaan mahupun kemalangan jiwa dilaporkan sementara punca kebakaran dalam siasatan.

Martin berkata pihaknya dengan bantuan penduduk kampung turut melaksanakan “firebreak” iaitu kaedah memutuskan kemerebakan api dengan merobohkan rumah dan jambatan.

Ahli Dewan Undangan Negeri Sekong Alias Sani berkata kebanyakan mangsa akan ditempatkan di dewan serbaguna Program Perumahan Rakyat (PPR) Batu Sapi, manakala sebahagian kecil ditempatkan di balai raya kampung terjejas dan rumah saudara mara.


Rayuan Zahid gabungkan pertuduhan kes Yayasan Akalbudi ditolak

Mahkamah Persekutuan menolak rayuan bekas Timbalan Perdana Menteri, Datuk Seri Dr Ahmad Zahid Hamidi untuk menggabungkan 12 pertuduhan pecah amanah jenayah (CBT) yang dihadapinya kepada hanya tiga pertuduhan dalam perbicaraan kes membabitkan dana milik Yayasan Akalbudi.

Panel tiga hakim diketuai Hakim Besar Malaya Tan Sri Azahar Mohamed memutuskan bahawa tidak berlaku pelanggaran Seksyen 153 (2) Kanun Tatacara Jenayah sambil menambah seksyen itu bukan peruntukan mandatori.

“Justeru kami bersetuju dengan Mahkamah Rayuan berhubung isu ini bahawa langkah menggabungkan kesemua 12 pertuduhan CBT kepada hanya tiga pertuduhan bukanlah sesuatu yang mandatori,” katanya ketika menolak rayuan Ahmad Zahid.

Memetik laporan Bernama, Azahar dilaporkan berkata, adalah tidak memadai jika Ahmad Zahid sekadar mendakwa bahawa beliau telah dihalang daripada mendapat perbicaraan yang adil tanpa menunjukkan bukti berhubung perkara itu.

“Kami mendapati aduan bahawa pertuduhan terhadap beliau (Ahmad Zahid) akan menimbulkan persepsi advers tidak mempunyai merit. Mahkamah akan memutuskan kesemua pertuduhan berdasarkan bukti yang dikemukakan,” katanya.

Beliau berkata, persepsi advers bukanlah satu faktor yang diberi pertimbangan oleh mahkamah dan publisiti advers juga tidak akan menjejaskan hak Ahmad Zahid untuk mendapatkan perbicaraan yang adil.

Azahar berkata, peguam Hisyam Teh Poh Teik telah berhujah bahawa sekiranya didapati bersalah atas semua pertuduhan, Ahmad Zahid akan dihukum secara berasingan bagi 12 pertuduhan berbanding hanya tiga.

“Dalam penghakiman kami, pada peringkat ini, adalah tidak relevan untuk kami mempertimbang isu hukuman,” katanya.

Beliau berkata, biasanya, hukuman bergantung kepada budi bicara mahkamah yang mendengar perbicaraan berdasarkan prinsip sedia ada selepas mengambil kira semua faktor yang relevan termasuk rayuan tertuduh dan keadaan persekitaran kes.

Azahar, yang bersidang bersama dengan dua Hakim Mahkamah Persekutuan iaitu Datuk Mohd Zawawi Salleh dan Datuk Seri Hasnah Mohammed Hashim, secara sebulat suara menolak rayuan Ahmad Zahid selepas memutuskan tidak ada merit dalam rayuan itu.

Sebelum ini, Ahmad Zahid gagal dalam usahanya untuk menggabungkan kesemua pertuduhan CBT terhadapnya di peringkat Mahkamah Tinggi dan Mahkamah Rayuan yang menyebabkan beliau membawa perkara itu ke Mahkamah Persekutuan.

Ahmad Zahid telah mengaku tidak bersalah terhadap 47 pertuduhan dengan 12 daripadanya adalah CBT, lapan rasuah dan 27 pengubahan wang haram membabitkan wang berpuluh-puluh juta ringgit milik Yayasan Akalbudi.

Pada 19 Mac lepas, pendakwaan telah menutup kesnya selepas memanggil 99 saksi.

Hakim Mahkamah Tinggi Collin Lawrence Sequerah telah mengarahkan pendakwaan dan pembelaan mengemukakan hujahan bertulis masing-masing pada 28 Mei dan menetapkan 28 hingga 30 Jun serta 1 hingga 2 Julai sebagai tarikh pendengaran bagi hujahan lisan.

Terdahulu, pada prosiding hari ini, Hisyam berhujah bahawa ketidakpatuhan terhadap Seksyen 153 (2) adalah tidak adil kepada anak guamnya kerana jika beliau disabitkan dengan kesemua 12 pertuduhan CBT, Ahmad Zahid akan berdepan hukuman berasingan dan tempoh pemenjaraan mungkin diarahkan dilaksanakan secara berturut-turut.

Timbalan Pendakwa Raya Raja Rozela Raja Toran pula menggesa mahkamah untuk menolak rayuan itu atas alasan keputusan Mahkamah Tinggi yang enggan menggabungkan kesemua pertuduhan kepada hanya tiga adalah tepat dan mempunyai asas.


Banjir di Johor semakin pulih, 977 mangsa masih di 10 PPS

Situasi banjir di Johor kembali pulih sedikit hari ini, dengan hanya sebatang sungai sahaja melepasi paras bahaya dan dua jalan raya ditutup kepada semua lalu lintas.

Setiausaha Kerajaan Negeri Tan Sri Azmi Rohani berkata sehingga jam 8 pagi tadi (2 Februari 2023), seramai 977 mangsa banjir daripada 273 keluarga dipindahkan ke 10 pusat pemindahan sementara (PPS).

Jumlah mangsa yang dipindahkan tidak banyak berubah sejak 8 malam semalam, di mana terdapat 976 orang kehilangan tempat tinggal direkodkan dari Batu Pahat, Segamat dan Kota Tinggi.

Azmi yang juga Pengerusi Jawatankuasa Pengurusan Bencana negeri menambah, Batu Pahat merupakan daerah paling teruk terjejas, dengan seramai 873 orang daripada 247 keluarga ditempatkan di enam PPS.

“Bagaimanapun, keadaan di Segamat bertambah baik dengan hanya 63 mangsa banjir daripada 20 keluarga ditempatkan di tiga PPS.

“Ini diikuti Kota Tinggi di mana seramai 41 mangsa banjir daripada enam keluarga ditempatkan di satu PPS sahaja,” katanya dalam satu kenyataan mengenai situasi banjir negeri hari ini.

Jabatan Kerja Raya juga menasihatkan pengguna jalan raya di Mersing iaitu Jalan Tanah Abang masih ditutup berikutan paras air yang semakin meningkat.

Jalan Sungai Tiram-Ulu Tebrau di Kulai kekal ditutup kepada semua kenderaan berikutan bahaya tanah runtuh.

Azmi berkata, Sungai Bekok di Batu Pahat hanyalah satu sungai di negeri ini yang airnya masih tinggi.

Sehingga jam 12.30 tengah hari ini, Sungai Batu Pahat di Empangan Bekok, Batu Pahat mencatat bacaan melebihi paras bahaya iaitu setinggi 18.76 meter (m), berbanding 14.50m paras normal.


Kemenangan Ahli Parlimen tak gugur: Pengamal undang-undang

“Biarpun ahli itu berdepan tindakan pemecatan, statusnya sebagai Ahli Parlimen (MP) tidak gugur,” kata penganalisis politik yang juga pengamal undang-undang ketika mengulas sokongan diberikan secara individu oleh MP Barisan Nasional (BN) kepada Pengerusi Perikatan Nasional Tan Sri Muhyiddin Yassin.

“Selaras dengan undang-undang larangan ahli Dewan Rakyat bertukar parti seperti yang termaktub mengikut Perkara 49A Perlembagaan Persekutuan, apa yang saya faham jelas menyatakan walaupun dipecat oleh partinya atau parti dibubar, keahlian sebagai wakil rakyat tidak gugur,” kata Datuk Shamsuddin Nawawi.

Terdahulu, Pengerusi BN, Zahid Hamidi, hari ini (21 November 2022), berkata mana-mana MP BN yang menandatangani sebarang dokumen, terutama surat akuan bersumpah (SD), untuk menamakan sesiapa saja sebagai Perdana Menteri adalah tidak sah dan tindakan itu melanggar perlembagaan parti.

Shamsuddin memberi contoh tindakan MP Sembrong Datuk Seri Hishammuddin Hussein yang menyatakan tidak akan menyokong kerjasama antara UMNO dan PH, termasuk DAP.

“Pada saya, Datuk Seri Hishamuddin Hussein sudah menyatakan dia akan menyokong apa yang disarankan parti dan sanggup dipecat.

“Jadi, dia tahu walaupun dipecat kelak, keahliannya sebagai calon menang kerusi Parlimen tidak gugur,” katanya menurut BH.

Menurutnya situasi yang berlaku ketika ini untuk memilih Perdana Menteri yang mana jika seseorang itu yakin Perdana Menteri berkenaan boleh menyebabkan kerajaan stabil, SD akan dibuat.

“Namun, saya tidak fikir tindakan membuat SD itu dikatakan bertentangan dengan parti, sebab ia bukan masalah sebagai ahli parti, itu hak dia sebagai ahli Parlimen yang ada bidang kuasa berasingan, sebagai ahli parti pula ada disiplin berasingan,” katanya.

Shamsuddin berkata, sekiranya parti terlalu ‘rigid’ berkaitan perlu mengikut arahan parti, perkara berkait pelantikan Perdana Menteri tidak akan selesai.

“Paling penting sekarang ialah negara perlu ada Perdana Menteri supaya Bajet 2023 dapat dibentang dan dilulus semula untuk membolehkan ekonomi negara berjalan dengan baik.

“Jika kemelut pelantikan Perdana Menteri berterusan, rakyat juga akan marah kerana tanggungjawab mereka mengundi pemimpin yang dikehendaki sudah dilunaskan,” katanya.


Menteri KPKT kata pakar Singapura hanya untuk kongsi pengetahuan

Keputusan untuk membawa masuk pakar dari Lembaga Perumahan dan Pembangunan (HDB) Singapura dipertahan Nga Kor Ming walaupun menerima kritikan hebat.

Menteri Pembangunan dan Kerajaan Tempatan menjelaskan langkah untuk membawa masuk pakar Singapura tersebut tidak bermakna kerajaan mengenepikan peranan penjawat awam dan ia tidak wajar dipolitikkan.

“Tuduhan sesetengah pihak berkepentingan politik bahawa perkongsian pakar perumahan Singapura dibuat bagi mengisi kelemahan penjawat awam Malaysia adalah tidak benar dan berniat jahat.

“Jelas sekali tuduhan ini adalah satu tindakan provokasi yang berbaur hasutan,” kata Nga dalam kenyataan hari ini.

Kor Ming sebaliknya berkata kemasukan pakar tersebut hanya untuk berkongsi pengalaman dan pengetahuan mereka dalam bidang perumahan dengan Malaysia.

“Sehubungan itu, niat untuk menjemput pakar-pakar dari negara luar termasuk Singapura dalam sesi seminar dan bengkel adalah bagi mendapatkan ilmu dan pengetahuan serta berkongsi kepakaran dalam bidang perumahan agar Malaysia dapat bergerak ke hadapan dan relevan dengan perkembangan semasa,” katanya lagi.

Pemimpin DAP itu turut menjelaskan bahawa penglibatan Malaysia dengan HDB Singapura dimulakan sejak tahun 2015.

Pada 17 Jan lalu, Kor Ming dalam temu bual dengan Astro Awani mengumumkan bahawa kerajaan Singapura bersetuju membenarkan kontraktor HDB untuk “memasuki’ Kementerian Pembangunan dan Kerajaan Tempatan bulan depan bagi berkongsi kepakaran mereka.

Susulan itu, Ahli Majlis Tertinggi Bersatu, Faiz Na’aman mendakwa keputusan tersebut mengancam kedaulatan negara, manakala Ketua Penerangan Bersatu, Datuk Wan Saiful Wan Jan pula memberi amaran bahawa nasib Bumiputera akan berisiko jika model HDB dilaksanakan.


Hanya fesyen, kata Aina Abdul pakai tudung seperti ‘wimple’ biarawati

Penyanyi Aina Abdul, yang terkenal dengan selera fesyennya yang tersendiri, menjawab kritikan susulan tindakannya memakai tudung seperti seorang biarawati Kristian.

Ini selepas penyanyi berusia 29 tahun itu memakai gaun serba putih bersama tudung putih pendek pada sidang media di Kuala Lumpur untuk konsert ‘A Night with Aina Abdul 2.0’ (ANWAA) akan datang.

Bagaimanapun, pilihan tudung yang dipakainya mencetuskan kecaman daripada pengguna media sosial tempatan yang mengatakan bahawa tudungnya kelihatan seperti tudung biarawati yang dipanggil ‘wimple’ manakala ada yang berpendapat ia bertentangan dengan cara Islam.

Bercakap kepada media tempatan, penyanyi itu berkata dia sebenarnya bercadang untuk melihat rupa tertentu.

“Tiada sebab besar selain ia mewakili jenama Aina Abdul. Akan ada elemen seperti ini, elemen kejutan.

“Saya sukakan fesyen dan walaupun saya kelihatan seperti ‘kakak’, saya menghargai dan melihatnya sebagai rasa fesyen sahaja,” kata penyanyi ‘Semalam’ itu.

Dia menambah bahawa pakaiannya semalam hanyalah “kenyataan sementara” dan ia adalah caranya untuk memberi inspirasi kepada mereka yang mahukan sesuatu yang berbeza.

“Hanya kerana saya memakai pakaian seperti ini tidak bermakna saya menyembah sesuatu. Ini cara saya sendiri memberi inspirasi kepada mereka yang inginkan kelainan.

“Bagi yang di luar sana, terpulanglah kalau nak ikut. Kalau tak nak ikut, saya tak paksa semua orang pakai tudung macam ni dan bagi yang nak ikut, baguslah untuk awak,” katanya.

Konsert ANWAA 2.0 akan berlangsung pada 25 Jun dan 26 Jun ini di Istana Budaya, Kuala Lumpur.

Selain itu, Aina yang terkenal dengan cita rasa fesyen avant-garde akan mempamerkan lapan pakaian berbeza untuk konsert dua harinya yang akan datang.

“Semua pakaian telah dirancang. Saya tidak sabar untuk mempamerkan kesemua lapan pakaian di ANWAA tidak lama lagi.

“Selain itu, ada beberapa lagu yang hanya akan dipersembahkan pada malam pertama sahaja. Dan saya juga akan membawa bintang jemputan khas untuk hari kedua konsert ANWAA,” kata Aina.


Kerajaan dahulu letak SPRM bawah kuasa politik, balas dendam: Zahid

Presiden UMNO Datuk Seri Ahmad Zahid Hamidi menuduh kerajaan sebelum ini meletakkan agensi penguat kuasa undang-undang, seperti Suruhanjaya Pencegahan Rasuah Malaysia (SPRM), di bawah kuasa orang politik.

Dalam Ucapan Dasar Presiden pada Perhimpunan Agung UMNO (PAU) 2021 pagi ini, beliau juga mendakwa, kes-kes yang melibatkan pemimpin kerajaan sebelum ini telah dirunding semula oleh Peguam Negara.

Menurutnya dakwaan berhubung pembaharuan dan reformasi hanya bersifat tempelan dan laungan slogan semata-mata sedangkan tiada agenda pembaharuan besar dilaksanakan.

“Sebaliknya, kata beliau pembaharuan yang mereka lakukan adalah menamatkan perkhidmatan kakitangan kontrak kerajaan, menutup peranan agensi kerajaan dan menghapuskan skim-skim bantuan buat rakyat.

“Penambahbaikan kepada sistem pentadbiran Barisan Nasional yang kononnya dituduh tidak elok, tidak juga berlaku, kerana sistem pentadbiran negara sudah teratur dengan baik. Direct nego yang dituduh menjadi amalan untuk UMNO, berlaku lagi hebat di zaman mereka.

“Institusi penguat kuasa undang-undang seperti SPRM diletakkan di bawah kuasa orang politik sebagai Ketua Pesuruhjayanya. Kes-kes yang melibatkan mereka semuanya dirunding semula oleh Peguam Negara.

“Kesemua ini menjadi bukti bahawa parti-parti yang bergabung membentuk kerajaan selepas PRU-14 dahulu, bukanlah merupakan ejen pembaharuan yang tulen.

“Sebaliknya laungan pembaharuan mereka, hanya untuk memikat ke puncak kuasa. Langkah yang dilakukan mereka bersifat vindictive, atau membalas dendam.

“Malah, mereka juga yang kononnya mempertahankan prinsip integriti, sanggup ‘membeli’ wakil-wakil rakyat kita untuk melompat menyertai mereka. Pada mereka amanah rakyat boleh diperkotak-katikkan. Mereka membina kekuatan dengan cara yang tidak bermaruah,” katanya.


Anwar ke Simpang Renggam umum Maszlee sertai PKR esok?

Presiden PKR Datuk Seri Anwar Ibrahim dijangka bakal mengumumkan penyertaan Ahli Parlimen Simpang Renggam Dr Maszlee Malik bersama partinya dalam satu program esok.

Bekas pengikut setia Tun Dr Mahathir Mohamad yang sebelum ini keluar Bersatu dan menyertai Pejuang kemudiaan bertindak keluar parti itu juga kini menjadi anak emas kepada Anwar yang masih mengejar cita-citanya menjadi Perdana Menteri (PM).

Difahamkan, Maszlee bakal menyerahkan beratus borang keahlian PKR disamping penubuhan beberapa ranting parti tersebut yang akan dirasmikan oleh Anwar sendiri.

Terdahulu, tular poster yang memaparkan Anwar dan Maszlee akan menyertai satu program di Simpang Renggam esok.

Dalam poster itu, Maszlee dilihat mengenakan pakaian dengan lambang PKR.

Maszlee sebelum ini seorang ahli akademik dan menyertai Bersatu untuk bertanding dalam Pilihan Raya Umum Ke-14.

Untuk rekod, Maszlee belum mengumumkan parti yang disertainya sejak menarik diri untuk bersama dengan parti diterajui Dr Mahathir.

Maslee pada November 2020 mengumumkan penarikan diri daripada Pejuang, selepas beberapa bulan menyertai parti tersebut.

Katanya, beliau mahu menumpukan sepenuhnya usaha untuk membantu rakyat yang terkesan dengan Covid-19 atas kapasitinya sebagai Ahli Parlimen Bebas.

Pada Ogos 2020 lalu, Dr Mahathir mengumumkan penubuhan Pejuang yang berasaskan kepada perjuangan Melayu.

Selain Maszlee, Pejuang turut diasaskan oleh Ahli Parlimen Jerlun, Datuk Seri Mukhriz Mahathir; bekas Setiausaha Agung Parti Pribumi Bersatu Malaysia (Bersatu), Datuk Marzuki Yahya; Ahli Parlimen Sri Gading, Datuk Dr Shahruddin Md Salleh; Ahli Parlimen Kubang Pasu, Datuk Amiruddin Hamzah dan bekas Ketua Bahagian Bersatu Alor Setar, Datuk Mohamad Nuhairi Ahmad.


Anwar suruh pemimpin politik pulangkan harta dicuri, tapi tak sebut nama

Harta yang dicuri perlu dipulangkan semula atau perlu bersedia berdepan siasatan, kata Datuk Seri Anwar Ibrahim.

Perdana Menteri (PMX) itu sekali lagi mengeluarkan amaran kepada pemimpin politik yang didakwanya mencuri harta tetapi tidak menamakan nama individu tersebut, namun umum mengetahui Anwar sebelum ini disaman RM150 juta.

“Tiga kali saya tegaskan, termasuk malam ini (malam tadi), kamu mesti pulangkan balik wang dan harta yang kamu curi daripada rakyat.

“Jika tidak, saya akan minta pihak berkuasa menyiasat, termasuk pergi ke rumah dia, pergi ke pejabat dia, semak akaun dia,” katanya dipetik laporan BH semasa berceramah di Kelantan malam tadi.

Pada masa sama, Anwar berkata bawah pemerintahannya, beliau meminta Suruhanjaya Pencegahan Rasuah Malaysia (SPRM) untuk menyiasat menteri sama ada terbabit dalam pengambilan kontrak atau saham.

Beliau berkata, pendekatan itu dilakukan bagi menyelamatkan negara dan tidak mahu berlaku penyalahgunaan wang yang sepatutnya digunakan untuk membantu rakyat.

“Kita hendak hentikan amalan pemimpin mencuri kekayaan, dan Alhamdulillah semua pihak memberi sokongan padu atas usaha saya itu,” katanya.

Untuk rekod, Anwar ketika ini sedang berdepan tindakan saman RM150 juta daripada bekas Perdana Menteri, Tun Dr Mahathir Mohamad.


Kalau nak jadi calon jika tak terpilih, isi borang sendiri: Annuar

Pemilihan calon dalam sesebuah parti diputuskan oleh pemimpin tertinggi, kata Tan Sri Annuar Musa.

Annuar yang juga Ketua UMNO Bahagian Ketereh itu berkata sesebuah parti berhak untuk menentukan calon yang diletak untuk bertanding dalam Pilihan Raya Umum Ke-15 (PRU-15), tetapi jika tidak terpilih tetapi masih mahu bertanding, maka perlu isi borang sendiri.

“Kalau mahu menjadi calon untuk bertanding mewakili organisasi atau parti, itu hak parti untuk memilih, bukan hak kita, tetapi kalau tetap nak jadi calon untuk bertanding, cari borang sendiri,” katanya dipetik laporan BH.

Annuar berkata, pemilihan calon juga perlu memenuhi beberapa kriteria utama seperti direstui pucuk pimpinan, mendapat persetujuan jentera parti dan disenangi rakyat.

Justeru, beliau yang juga Menteri Komunikasi dan Multimedia berkata, amalan sabotaj atau ‘cah keting’ tidak sepatutnya wujud kerana ia bukan saja merugikan parti, malah memberi kesan kepada diri sendiri.

“Cah keting ini istilah asalnya digunakan dalam permainan bola sepak kerana kita bukan saja mencederakan orang, tetapi mencederakan diri sendiri. Oleh itu, amalan ini tidak perlu ada dalam politik,” katanya.

Semalam, Perdana Menteri Datuk Seri Ismail Sabri Yaakob menasihati anggota BN supaya tidak terjebak dengan amalan ‘cah keting’ jika tidak tercalon pada PRU-15 nanti.


Keselamatan negara terkawal, tiada ancaman pengganas: Acryl Sani

Polis Diraja Malaysia (PDRM) menolak dakwaan Jepun mengatakan ada ancaman pengganas akan berlaku di Malaysia dan menasihatkan rakyatnya berwaspada, serta mengelak berada berhampiran tempat-tempat ibadat, sebaliknya keadaan negara adalah terkawal.

Ketua Polis Negara, Datuk Seri Acryl Sani Abdullah Sani berkata PDRM tidak mengesan atau menerima sebarang maklumat mengenai apa-apa bentuk ancaman keselamatan berhubung perkara itu.

Orang ramai, katanya, tidak perlu bimbang atau membuat sebarang spekulasi berhubung kenyataan dikeluarkan Kedutaan Jepun yang memberi amaran supaya rakyatnya di Malaysia mengambil langkah berhati-hati terhadap ancaman pengganas.

“PDRM mengambil maklum berhubung laporan berita bahawa pihak Kedutaan Jepun di Malaysia telah mengeluarkan amaran kepada rakyatnya mengenai kemungkinan berlaku serangan pengganas di rumah-rumah ibadat dan kawasan tumpuan ramai di beberapa negara Asia Tenggara.

“Orang ramai diminta untuk tidak gusar dan tidak membuat sebarang spekulasi kerana PDRM akan memastikan keselamatan negara kekal berada pada tahap selamat.

“Pemantauan juga akan ditingkatkan bagi menjamin kesejahteraan masyarakat,” katanya dalam kenyataan semalam.

Semalam, Jepun memberi amaran kepada rakyatnya di beberapa negara di rantau Asia Tenggara, termasuk Malaysia, mengenai kemungkinan serangan pengganas, terutama di rumah ibadat.

Kementerian Luar Jepun juga menasihatkan semua rakyatnya di Indonesia, Filipina, Singapura, Thailand dan Myanmar untuk mengelak berada berdekatan dengan kemudahan keagamaan dan kawasan-kawasan sesak lain.

Mengulas lanjut, Acryl Sani berkata polis sentiasa memantau senario keselamatan semasa dan akan mengambil tindakan tegas sekiranya terdapat mana-mana pihak cuba mengganggu-gugat ketenteraman awam dan keharmonian negara.

Kedutaan Jepun di Kuala Lumpur menganggarkan ketika ini terdapat kira-kira 31,000 warga Jepun tinggal di Malaysia.


Negara berintegriti, berkebajikan asas pentadbiran untuk rakyat

1. Dewan Muslimat PAS Malaysia akan bersama-sama berusaha untuk meneruskan agenda membentuk kerajaan berintegriti dan berkebajikan yang menjadi tunjang dalam tawaran Kerajaan Perikatan Nasional selain meraikan masyarakat majmuk yang terdiri dari bumiputera dan bukan bumiputera.

2. Walaupun Islam tetap menjadi teras dalam perjuangan namun kepelbagaian kaum dan agama tetap menjadi agenda utama dalam memastikan kesejahteraan seluruh lapisan masyarakat.

3. Bagi memastikan kerajaan yang mampan bergerak dengan teguh, Dewan Muslimat sentiasa berusaha mengukuhkan kerjasama bersama rakan-rakan dalam Muafakat Nasional dan Perikatan Nasional iaitu dari Srikandi Parti Pribumi Bersatu Malaysia, Pergerakan Wanita UMNO, Gerakan Wanita SAPP, Parti Solidariti Tanah Airku dan Jawatankuasa Wanita Parti Gerakan.

4. Bentuk negara berkebajikan yang menjadi rujukan PAS selama ini adalah sepertimana yang disebutkan dalam surah Al-Baqarah ayat 177 ;

“Bukanlah perkara kebajikan itu hanya kamu menghadapkan muka ke pihak timur dan barat tetapi kebajikan itu ialah berimannya seseorang itu kepada Allah dan hari akhirat dan segala malaikat dan segala kitab dan sekalian nabi, dan mendermanya seseorang akan hartanya sedang ia menyayanginya, kepada kaum kerabat dan anak-anak yatim dan orang miskin dan orang yang terlantar dalam perjalanan dan kepada orang-orang yang meminta, dan untuk memerdekakan hamba abdi, dan mengerjakannya sembahyang serta mengeluarkan zakat dan perbuatan orang-orang yang menyempurnakan janjinya apabila mereka membuat perjanjian, dan ketabahan orang-orang yang sabar dalam kesempitan, dan dalam kesakitan dan juga dalam pertempuran di jalan Allah. Orang yang demikian sifatnya mereka itulah orang-orang yang benar (beriman dan mengerjakan kebajikan) dan mereka itulah juga orang yang bertaqwa.”

5. Apa yang perlu difahami dari ayat di atas, di antara bentuk negara berkebajikan dan berintegriti yang ditawarkan PN ialah penekanan kepada konsep menunaikan janji dalam suatu perjanjian dan oleh kerana itu, PAS memandang tinggi manifesto sebagai satu akujanji tawaran yang bakal dilaksanakan atas kajian kepentingan dan kebolehlaksanaannya bukan semata tawaran indah tanpa asas dan sekadar ditulis untuk menggula-gulakan rakyat yang mengundi.

Perkara ini dapat dilihat kepada usaha kerajaan PAS Terengganu, Kelantan dan Kedah dalam menunaikan manifesto.

6. Negara berkebajikan ialah negara yang didirikan atas asas kepercayaan rakyat kepada kerajaan.Dasarnya adalah Islam yang adil untuk semua,yang tidak memaksa mereka yang bukan Islam untuk memeluk Islam.

Rakyat pelbagai kaum akan menikmati kehidupan yang lebih aman dan sejahtera dengan dasar ini. Sebelum menyeru rakyat berkorban untuk negara, kerajaan harus terlebih dahulu mempamerkan sebuah kerajaan berintegriti dan itulah konsep yang ditekankan kerajaan PAS yang telah memerintah Kelantan sejak 30 lalu.

Dr Najihatussalehah Ahmad
Ketua Penerangan
Dewan Muslimat PAS Malaysia


CAAM diarah siasat semua pesawat Beechcraft Model 390 di Malaysia

Kementerian Pengangkutan akan meminta Pihak Berkuasa Penerbangan Awam Malaysia (CAAM) untuk menjalankan siasatan terhadap semua pesawat jenis Beechcraft Model 390 (Premier 1) yang digunakan di Malaysia.

Menteri Pengangkutan Anthony Loke berkata pada masa ini pihaknya tidak mahu membuat sebarang keputusan terburu-buru mengenai penangguhan operasi model pesawat tersebut, lapor Bernama.

“Saya akan minta CAAM untuk buat siasatan terhadap model tersebut dan apa sahaja keputusan perlulah kita buat secara teliti selepas siasatan oleh pihak teknikal dan pihak berkuasa.

“Pada ketika ini belum ada apa-apa keputusan terburu-buru diambil, jadi pihak CAAM sudah tentu akan buat siasatan terperinci terhadap semua model yang sedang digunakan di Malaysia berkenaan dengan pesawat tersebut,” katanya.

Beliau berkata kepada pemberita selepas menyaksikan Majlis Penandatanganan Memorandum Persefahaman antara Yinson Holdings Bhd, RRJ Capital dan Farosson di sini hari ini.

Semalam, pesawat Beechcraft Model 390 (Premier 1) terhempas di Lebuhraya Guthrie berdekatan Bandar Elmina, Shah Alam, Selangor mengakibatkan 10 lelaki maut termasuk Pengerusi Jawatankuasa Kerajaan Tempatan, Perumahan, Alam Sekitar dan Teknologi Hijau Negeri Pahang Datuk Seri Johari Harun.

Lapan yang maut terdiri daripada enam penumpang dan dua kru pesawat ringan itu, manakala dua lagi merupakan orang awam masing-masing penunggang motosikal dan pemandu e-hailing yang lalu di tempat kejadian.

Ketika insiden berlaku, pesawat malang itu dalam penerbangan dari Langkawi ke Subang dan telah mendapat pelepasan untuk mendarat pada 2.48 petang.


Kejayaan tangani Covid-19 bantu PN menangi PRU-15: Lapor Nikkei Asia

Rakyat Malaysia telah menyedari bahawa apa yang dilakukan Kerajaan Perikatan Nasional sebelum ini, di bawah Tan Sri Muhyiddin Yassin dalam menangani pandemik Covid-19, termasuk mengenakan Perintah Kawalan Pergerakan (PKP), adalah untuk kepentingan mereka juga.

Akhbar kewangan terbesar dunia dengan edaran harian melebihi 1.73 juta naskhah, Nikkei Asia berkata disebabkan itu Muhyiddin yang juga Pengerusi Perikatan Nasional, yakin rakyat akan menyokong gabungan parti politik berkenaan dalam Pilihan Raya Umum Ke-15 (PRU-15) pada 19 November ini.

Dalam temu bual eksklusif bersama akhbar itu, Muhyiddin percaya bahawa cara pengendaliannya dalam menangani pandemik Covid-19 akan membantunya memenangi undi untuk Perikatan Nasional dalam PRU-15 ini.

Muhyiddin, berkhidmat sebagai Perdana Menteri dari Mac 2020 hingga Ogos 2021, berkata beliau menangani krisis kesihatan yang belum pernah berlaku sebelum ini, walaupun terdapat kritikan terhadap langkah mengenakan PKP, sehingga dipersalahkan oleh sesetengah pihak sebagai punca peningkatan kadar pengangguran dan kemiskinan.

“Apa yang saya lakukan selama dua tahun lepas dalam menguruskan bukan sahaja pandemik Covid-19, tetapi ekonomi, telah memberi kesan positif kepada rakyat,” kata Muhyiddin.

Menurutnya beliau tidak menyesal dengan keputusan yang diambilnya mengenai penutupan sempadan dan PKP.

“Orang ramai tidak berpuas hati apabila mereka tidak dibenarkan bergerak sepanjang masa, tetapi apabila masa seperti itu (Covid-19) berlaku, ini adalah penyelesaian terbaik yang kami ada,” katanya.

“(Tetapi) bukan hanya Malaysia yang mengamalkan langkah seperti itu, tetapi di seluruh dunia dan hakikatnya, China masih mengenakan (sekatan).”

Menurut Nikkei, hampir keseluruhan tempoh Muhyiddin sebagai Perdana Menteri tertumpu kepada usaha memerangi Covid-19. Beliau menutup sempadan negara pada Mac 2020, hampir dua minggu selepas menjadi Perdana Menteri.

Sejak itu sehingga Ogos 2021, beliau mengenakan pelbagai bentuk sekatan pergerakan, dan hanya membenarkan sebahagian aktiviti ekonomi disambung semula yang mengakibatkan industri kecil dan sederhana lumpuh dan menjejaskan pertumbuhan.

Menurut Nikkei, langkah yang diambil Muhyiddin itu sebenarnya tepat apabila kemudian jumlah kes Covid-19 turun, sedangkan sebelum itu ianya mencecah sehingga 30,000 kes sehari.

Beliau juga memohon perisytiharan darurat, menyebabkan pengkritik mendakwa beliau melaksanakan perubahan itu untuk melindungi kerajaannya daripada tumbang di tengah-tengah ancaman UMNO untuk menarik balik sokongan kepada Perikatan Nasional.

UMNO, parti politik terbesar dan tertua di negara ini, akhirnya menarik sokongannya dan memaksa Muhyiddin meletak jawatan pada 16 Ogos 2021. Beliau digantikan oleh Naib Presiden UMNO dan Timbalan Perdana Menteri ketika itu Datuk Seri Ismail Sabri Yaakob.

Muhyiddin ialah seorang ahli politik berpengalaman lebih empat dekad, di mana dua pertiga daripadanya ketika berada di dalam UMNO.

Beliau kali terakhir berkhidmat sebagai Timbalan Presiden UMNO dan Timbalan Perdana Menteri pada 2015 di bawah Datuk Seri Najib Razak sebelum dipecat kerana menyuarakan kebimbangan mengenai masalah dana 1Malaysia Development Berhad (1MDB).

Muhyiddin juga berkata Barisan Nasional (BN), di mana UMNO adalah salah satu daripada komponennya – kini berdepan penolakan daripada pengundi susulan pembabitan individu yang korup.

Ini termasuk, Najib yang disabitkan kesalahan dan dipenjarakan kerana rasuah berkaitan 1MDB – skandal kewangan terbesar dalam sejarah dunia.

Terdapat juga rasa kurang senang di kalangan pengkritik bahawa UMNO mendesak pilihan raya awal walaupun diberi amaran bahawa negara akan dilanda hujan monsun lebat yang boleh menyebabkan banjir dan menjejaskan keupayaan berjuta-juta rakyat Malaysia untuk keluar mengundi.

“Gelombang menentang mereka (Barisan Nasional) boleh bertukar lebih kuat sebelum hari mengundi, dan jika ia berlaku, ada kemungkinan Perikatan Nasional mempunyai bilangan yang mencukupi untuk membentuk kerajaan,” katanya sambil menegaskan sesebuah parti atau gabungan mesti memenangi sekurang-kurangnya 112 kerusi untuk membentuk kerajaan.

Gabungan Perikatan Nasional menolak politik rasuah dan tadbir urus, kata Muhyiddin.

“Saya berada di barisan hadapan dalam semua ini. … Saya adalah orang pertama yang membuat bising mengenai 1MDB semasa dalam Kabinet, yang mana Najib kemudiannya memecat saya,” kata Muhyiddin.

Pilihan raya 19 November akan menentukan parti mana yang akan memerintah negara untuk lima tahun akan datang dan memberikan sedikit kestabilan politik.

Malaysia sebelum ini telah digemparkan dengan kemelut politik dan mempunyai tiga Perdana Menteri sejak PRU 2018. UMNO menjadi dalang kepada kejatuhan dua kerajaan pimpinan Tun Dr Mahathir Mohamad dan Muhyiddin.

Walaupun, UMNO dan BN kalah teruk pada 2018, taktik jahat dilakukan telah membolehkan pemimpin mereka kini menjawat jawatan Perdana Menteri.


Majikan pengawal peribadi mohon maaf kepada umat Islam, Agong

Majikan yang didakwa memukul dan memaki hamun dua pengawal peribadinya dengan teruk kerana berpuasa tampil memohon maaf kepada umat Islam dan Yang di-Pertuan Agong.

Memetik laporan The Star, lelaki terbabit membuat permohonan maaf dalam bahasa Mandarin di luar Ibu Pejabat Polis Daerah Dang Wangi pada Sabtu.

“Sekiranya apa yang saya katakan kepada pengawal saya telah menyinggung perasaan sesiapa sahaja, saya rasa saya harus meminta maaf kepada semua umat Islam di negara ini, Yang di-Pertuan Agong dan dua bekas pengawal saya.

“Saya tidak bermaksud menghina sesiapa dengan apa yang saya katakan,” katanya dengan tangan bergari dan dikawal dua anggota polis.

Dia kemudiannya dibawa dengan kereta polis.

Rabu lalu, tular satu laporan polis berhubung seorang majikan Cina berusia 43 tahun yang memukul dua pengawal peribadi sehingga lebam di badan hanya kerana berpuasa.

Insiden tersebut berlaku di rumah rakan majikan tersebut di One KL Kondominium Complex, Kuala Lumpur dan ia berlarutan sehingga di rumah majikan tersebut yang menetap di Bukit Tinggi.

Majikan berusia 43 tahun juga mengeluarkan kenyataan menghina agama Islam hanya kerana kedua-dua pengawal peribadi tersebut sedang berpuasa.

Susulan itu polis yang menjalankan siasatan menahan empat individu termasuk majikan terbabit, selain membongkar sindiket pinjaman wang tanpa lesen dan perjudian.

Polis juga menjumpai wang tunai dan jongkong emas bernilai hampir RM30 juta di sebuah rumah salah seorang suspek yang ditangkap berhubung kes pukul itu.

Emas dan wang tunai itu dirampas di rumah suspek di Bukit Tinggi, Klang. Lelaki terbabit dipercayai menjadi ketua sindiket judi dalam talian dan along yang beroperasi di beberapa negeri.


Myanmar mula beri rakyatnya vaksin Sinopharm keluaran sendiri

Myanmar mula memberikan suntikan vaksin Covid-19 keluaran tempatan kepada rakyatnya, menurut Kementerian Kesihatan negara itu pada Khamis.

Hospital Zeb Dire di Nay Pyi Taw dipilih menjadi perintis program inokulasi membabitkan vaksin Sinopharm keluaran tempatan, atau dikenali vaksin Myancopharm, lapor Bernama.

Menurut kementerian itu pihaknya menerima sejumlah satu juta dos vaksin Myancopharm daripada Kementerian Perindustrian pada 29 dan 30 April, dan memulakan program vaksinasi kepada golongan disasarkan.

Melalui kolaborasi dengan Sinopharm, syarikat farmaseutikal di Myanmar membuat pengisian dan menyiapkan vaksin Covid-19 jenis Myancopharm sejak 23 Mac, dengan kapasiti awal sebanyak 10 juta dos.

Data kementerian berkenaan menunjukkan, setakat 30 April, sebanyak 91.9 peratus penduduk Myanmar berumur 18 tahun dan ke atas telah divaksin, manakala sebilangan besar bekalan vaksin tersebut adalah diimport atau didermakan China, yang banyak membantu negara itu mengekang wabak.


PM arah 147 undang-undang lapuk dikaji semula, dipinda atau dimansuh

Perdana Menteri mengarahkan Bahagian Hal Ehwal Undang-Undang, Jabatan Perdana Menteri (JPM) untuk mengkaji dan meneliti undang-undang sedia ada, termasuk 147 undang-undang yang sudah lapuk, sama ada dipinda atau dimansuhkan.

Datuk Seri Ismail Sabri Yaakob berkata, ia adalah usaha kerajaan dalam melaksanakan transformasi undang-undang secara signifikan, kerana keadaan berubah dan undang-undang juga perlu bergerak mengikut keadaan semasa, lapor Bernama.

Berucap pada perasmian Perayaan Jubli Emas 50 Tahun Fakulti Undang-Undang Universiti Malaya hari ini, beliau memberi contoh undang-undang berkaitan teknologi digital yang semakin pesat membangun sekarang ini.

“Dalam konteks ini, undang-undang yang sedia ada tidak relevan dengan ledakan teknologi digital bahkan agak terkebelakang dengan perubahan semasa.

“Akta sedia ada iaitu Akta Rumah Perjudian Terbuka 1953 misalnya hanya melibatkan penguatkuasaan terhadap kegiatan judi di premis dan bukannya secara dalam talian,” katanya.

Perdana Menteri berkata kerajaan melaksanakan beberapa langkah proaktif dalam memperkasakan undang-undang di negara ini, antaranya cadangan pemansuhan hukuman mati mandatori.

“Ramai yang keliru tentang pemansuhan hukuman mati mandatori yang diumumkan baru-baru ini, seolah-olah hukuman mati telah dihapuskan.

“Kerajaan tidak menghapuskan hukuman mati, tetapi bergantung kepada kuasa dan budi bicara hakim untuk menentukan sama ada pesalah tersebut dijatuhkan hukuman mati ataupun hukuman pilihan yang lain,” katanya.

Menurutnya, objektif itu perlu menjadi asas dan dasar kepada kerajaan serta pembuat dasar dalam hal berkaitan penghukuman suatu jenayah untuk mencari hukuman yang terbaik, setimpal dan berkesan.

Ismail Sabri berkata tindakan melompat parti terutamanya pasca Pilihan Raya Umum ke-14 telah merencatkan proses demokrasi berperlembagaan di Malaysia.

Justeru, penyediaan Rang Undang-Undang Antilompat Parti oleh Jawatankuasa Pilihan Khas kini di peringkat akhir dan bakal dibentangkan di Parlimen Julai ini, katanya.

Selain itu, Rang Undang-Undang Dana Sumbangan Politik pula bagi meningkatkan ketelusan sumbangan politik dengan mengurangkan risiko rasuah serta apa-apa penyalahgunaan kuasa yang berkaitan dengannya.

Sementara itu, beliau berkata dalam sistem Demokrasi Berparlimen dan Raja Berperlembagaan, tiga institusi penting menjadi tiang seri iaitu badan legislatif, eksekutif dan kehakiman mempunyai peranan masing-masing.

Katanya, setiap dasar yang digubal kerajaan berpaksikan roh dan semangat kebersamaan dengan mengambil kira kepentingan setiap agama, kaum dan seluruh Keluarga Malaysia.

Ismail Sabri berkata undang-undang yang diluluskan oleh Dewan Rakyat dibahas dengan roh dan semangat yang sama oleh Ahli-ahli Dewan Rakyat, justeru badan Kehakiman juga perlu mengambil roh dan semangat sama ketika membuat intepretasi kepada undang-undang.


Bukan tunggul pokok tapi kawah cincin ais di permukaan Marikh

Pada pandangan pertama, ia kelihatan seperti tunggul pokok tetapi ciri bulat dalam imej yang baru dikeluarkan yang dirakam pengorbit ExoMars sebenarnya adalah kawah yang kaya dengan ais di Marikh.

Sama seperti cincin berpusat pokok boleh memberi kita maklumat terperinci tentang iklim masa lalu di bumi, corak di dalam kawah mendedahkan sejarah planet merah itu, menurut Agensi Angkasa Eropah (ESA).

Imej itu dirakam tahun lepas oleh kamera di atas ExoMars Trace Gas Orbiter, sebuah kapal angkasa yang dilancarkan oleh ESA dan Roscosmos, agensi angkasa Russia, yang tiba di Marikh pada 2016 dan memulakan misinya pada 2018.

Kawah dalam imej itu berada di kawasan Marikh yang dikenali sebagai Acidalia Planitia, dataran utara yang luas di planet ini. Di sinilah angkasawan fiksyen Mark Watney terkandas dalam novel dan filem “The Martian.”

Saintis kini sedang membahas kemungkinan bahawa dataran utara pernah mengandungi lautan besar atau permukaan air lain, mungkin dilitupi ais.

ESA berkata bahagian dalam kawah dipenuhi dengan mendapan yang mungkin mengandungi ais.

“Dijangkakan bahawa mendapan ini berlaku pada masa awal sejarah Marikh apabila kecenderungan paksi putaran planet membenarkan mendapan air-ais terbentuk di latitud yang lebih rendah daripada hari ini,” kata ESA dalam satu kenyataan yang dikeluarkan minggu lepas

“Sama seperti di bumi, kecondongan Marikh mencetuskan musim, tetapi tidak seperti bumi kecondongannya telah berubah secara mendadak dalam jangka masa yang panjang.”

Keretakan berbentuk poligon dan separuh bulatan dalam kawah berkemungkinan disebabkan oleh perubahan suhu bermusim yang menyebabkan bahan kaya ais mengembang dan mengecut, yang akhirnya menyebabkan keretakan.

Selain mengambil imej menarik planet merah, pengorbit mengkatalogkan gas dalam atmosfera Marikh dan memetakan permukaan untuk mencari kawasan yang kaya dengan air.

Ini akan membantu saintis mendapatkan gambaran dan memahami sengan yang lebih baik mengenai sejarah air di Marikh dan sama ada ia pernah membolehkan kehidupan berkembang.

Bahagian kedua misi itu akan dijalankan pada 2023, apabila rover baharu akan meneroka kawasan Marikh yang dianggap menyimpan lautan purba dan mencari di bawah tanah untuk melihat tanda-tanda kehidupan, kata ESA. – Agensi


UMNO bersekongkol dengan DAP ibarat Mat Kilau melutut pada Syers

Seorang pemimpin PAS yang lantang mengkritik dan menegur kepimpinan tertinggi UMNO, membayangkan kesediaan parti yang kononnya ‘keramat Melayu’ itu bekerjasama dengan DAP ibarat ‘Mat Kilau melutut pada Kapten Harry Syers’

Sedangkan, kata Setiausaha Perhubungan PAS Selangor, Roslan Shahir Datuk Mohd Sahir, sejarah mencatatkan pendekar Melayu sanggup dikorbankan kerana mempertahan maruah dan prinsip, tidak sesekali rebah menyembah kaki musuh.

Beliau berkata demikian ketika mengulas kenyataan Ahli Parlimen DAP Jelutong, RSN Rayer yang menurut BH mengatakan “Dulu UMNO dan DAP kita lawan, sekarang kita jadi kawan.”

Rayer dilaporkan berkata demikian ketika membahas Usul Menjunjung Kasih Titah Diraja di Dewan Rakyat, kelmarin (Selasa, 21 Februari 2023).

“Jelutong kata dulu UMNO dan DAP lawan, sekarang kawan. Dulu maki hamun, hina dan perlekeh pimpinan UMNO, penyamun lah, perompak lah.

“Maruah UMNO diludah dan dipijak-pijaknya. Hari ini demi kuasa dia sanggup dakwa UMNO kawannya.

“Pimpinan tertinggi UMNO (pula) mungkin berselera berkawan, tapi yang lain?,” kata Roslan Shahir dalam satu kenyataan.

Roslan yakin rakan-rakan yang dikenalinya dengan sebahagian besar akar umbi dan penyokong UMNI tidak sesekali boleh memaafkan parti rasis DAP, yang biadab dan tegar membenci UMNO.

Katanya beliau pernah berjumpa bekas Presiden UMNO, Datuk Seri Najib Razak beberapa kali sebelum bekas Perdana Menteri itu dihantar ke penjara.

“Masih segar diingatan saya kata Najib beliau sesekali tidak akan memaafkan DAP. Beliau dalam perjuangan saya hormat kerana tidak pernah tunduk kerana terdesak.

“Sekarang beliau di penjara, pimpinan di luar mudah-mudah peluk dan terima DAP. Apakah sahabat-sahabat dalam UMNO boleh terima langkah terdesak ini?,” soal beliau lagi.

Roslan Shahir mengingatkan bahawa sesungguhnya maruah dan harga diri bangsa Melayu lebih wajar dipertahan dan didaulatkan berbanding bersekongkol dengan musuh kerana laparkan kuasa.

“Bayangkan Mat Kilau tunduk pada Captain Harry Syers, Datuk Maharajalela melutut pada JWW Birch, sejarah mencatatkan pendekar Melayu sanggup dikorbankan kerana pertahan maruah dan prinsip, tidak sesekali rebah menyembah kaki musuh.

“Kembalikan maruah agama dan bangsa, bangkitlah sahabat-sahabatku. Tak Melayu hilang di dunia,” katanya.


Kumpulan perusuh disokong pemimpin UMNO dibayar bakar suar, bawa sepanduk

Sejumlah wang dibayar kepada kumpulan perusuh di Batu Pahat sebagai upah untuk membakar suar dan membeli sepanduk yang tular dalam laman media sosial semalam, menurut keterangan beberapa individu yang ditahan polis terlibat dalam rusuhan tersebut.

Siasatan polis mengenalpasti dalang utama berusia 23 tahun, bernama Muhammad Hafizulhilmi Bin Zailan sebagai penganjur rusuhan semalam yang membekalkan sepanduk dan seorang lagi rakannya, Muhammad Al Azim Bin Abd Rasid, 18, pula menerima wang untuk membeli 30 batang suar di Johor Bahru.

Daripada keterangan Muhammad Hafizulhilmi, rusuhan tersebut dirancang pada malam Aidilfitri dan ditularkan dalam media sosial kerana sesuai pada masanya untuk mendapatkan perhatian orang ramai.

Daripada keterangan beberapa individu yang ditahan polis itu lagi, mereka turut mengakui menerima bayaran dari lelaki tidak dikenali untuk menganjurkan rusuhan tersebut dan kemudiaannya ditularkan dalam laman media sosial.

Bagaimanapun, terdapat juga peserta yang terlibat menyertai rusuhan tersebut atas dasar suka-suka selepas diajak rakan mereka yang lain.

Terdahulu, Ketua Polis Daerah Batu Pahat, Asisten Komisioner Ismail Dollah memberitahu seramai 20 individu sudah ditangkap bagi membantu siasatan berhubung insiden rusuhan tersebut.

Katanya, sebelum itu, polis telah dimaklumkan oleh orang awam mengenai penemuan kain rentang bertulis ‘Kerajaan Gagal’ yang digantung di sebuah jejantas di Jalan Parit Raja menuju ke Ayer Hitam pada jam 11.04 pagi semalam.

Awal hari ini, seorang Ahli Majlis Tertinggi UMNO, Datuk Seri Mohd Puad Zarkashi mengucapkan tahniah kepada kumpulan yang berhimpun di Parit Raja, Batu Pahat tersebut dan membidas tangkapan yang dibuat oleh pihak polis.

Kes sedang disiasat mengikut Seksyen 144/269 KK / 8 Akta Bahan Letupan 1957 / Peraturan 17(1) Peraturan-Peraturan Pencegahan dan Pengawalan Penyakit Berjangkit 2021 (Akta 342).


Warisan belum buat keputusan jalin kerjasama, sedia bergerak solo

Parti Warisan masih belum membuat keputusan untuk bekerjasama dengan mana-mana parti atau pihak bagi menghadapi pilihan raya umum ke-15 (PRU-15), kata Presidennya Datuk Seri Mohd Shafie Apdal.

Shafie berkata buat masa ini partinya sedia bergerak solo dan menunggu masa yang sesuai untuk bekerjasama dengan mana-mana gabungan selepas PRU-15 nanti, menurut laporan Bernama.

“Buat masa ini, kita ingin pastikan bahawa Warisan menjadi pilihan rakyat Malaysia terlebih dahulu dan selepas PRU-15 nanti, baru kita akan teliti mana-mana parti dan pihak yang bersesuaian untuk melakukan kerjasama.

“Namun, pada saat ini kita bekerjasama dengan rakyat dari Perlis hingga ke Sabah,” katanya pada sidang media selepas pelancaran Warisan peringkat negeri di sini hari ini.

Sebelum ini parti itu telah melebarkan sayap ke Negeri Sembilan, Johor dan Pulau Pinang dan selepas Perlis, Mohd Shafie berkata Warisan akan kembangkan sayapnya ke Kedah.

“Kita tidak bercadang membuka cawangan di seluruh semenanjung Malaysia, sebaliknya hanya memilih beberapa negeri yang boleh meraih sambutan,” katanya.


Singapura lanjutkan sekatan sehingga 21 November

Singapura memutuskan untuk memanjangkan sekatan Covid-19 sehingga 21 November depan, setelah mendapati sistem kesihatan di negara itu berisiko terbeban dengan jangkitan baharu.

Lebih 90 peratus daripada 1,650 katil pengasingan sudah dipenuhi pesakit, manakala dua pertiga daripada 200 bilik di unit rawatan rapi (ICU) sudah digunakan.

Keadaan ini meletakkan hospital dalam tekanan, kata Menteri Kesihatan Singapura, Ong Ye Kung.

Katanya, MOH sedang berusaha memastikan sistem kesihatan di hospital tidak terjejas, termasuk menambah tenaga kerja, namun ia akan mengambil masa.

Langkah melanjutkan tempoh sekatan dan protokol Covid-19, termasuk mengehadkan jumlah berkumpul kepada dua individu sahaja, akan disemak semula dalam tempoh dua minggu berdasarkan situasi di dalam komuniti.

Ini tidak bermakna semua peraturan itu akan kekal sepanjang bulan ini, kata MOH.

Sekarang ini terdapat 207 katil di ICU dan 71 pesakit yang memerlukan alat bantuan pernafasan.

“Terdapat 75 pesakit yang tidak memerlukan alat bantuan pernafasan ditempatkan di ICU kerana memerlukan rawatan dan perhatian rapi.

“Kita boleh membuka katil baharu, tetapi ia memerlukan kos,” kata Ye Kung sambil menjelaskan kerajaan republik itu bekerjasama dengan hospital swasta bagi memastikan katil ICU mencukupi.

Semalam, negara itu melaporkan dalam tempoh 24 jam 3,862 jangkitan baharu Covid-19 dengan 3,221 kes melibatkan komuniti, 630 pekerja asing dan 11 kes import, menjadikan kumulatif sejak awal tahun lalu kepada 158,587 kes.

Singapura juga melaporkan 18 pesakit Covid-19 meninggal dunia semalam, jumlah tertinggi kematian direkodkan dalam tempoh 24 jam. Jumlah tertinggi kematian sebelum ini sebanyakn 15 kes yang dicatat pada 14 Oktober lalu. – Agensi


Kejadian tanah runtuh di Batu Gajah, 28 penduduk dipindahkan

Seramai 28 penduduk daripada enam keluarga terpaksa dipindahkan ke Pusat Pemindahan Sementara (PPS) berikutan risiko bencana tanah runtuh di Taman Chenderong Jaya, Batu Gajah, Ipoh tengah malam tadi.

Bagi mengelakkan kejadian tidak diingini, langkah segera diambil dengan memindahkan penduduk di Taman Chenderong Batu Jaya, Batu Gajah.

Jurucakap Sekreteriat Pengurusan Bencana Daerah berkata PPS itu dibuka di Dewan Serbaguna Tanjung Tualang pada 10.40 malam tadi selepas menerima aduan daripada penduduk, menurut laporan Bernama.

“Penduduk memaklumkan terdengar bunyi seperti pergerakan tanah dan pelbagai agensi keselamatan telah ke lokasi bagi pemantauan.

“Kejadian berlaku selepas hujan lebat dan tindakan susulan sedang dilaksanakan pihak berwajib,” katanya ketika dihubungi Bernama di sini hari ini.

Katanya pelbagai agensi keselamatan sedang melakukan pemantauan di lokasi kejadian dan tiada mangsa cedera mahupun kemalangan jiwa dilaporkan setakat ini.


Peluru berpandu serang rejim Israel dilancar dari Lubnan

Sekurang-kurangnya tiga peluru berpandu dilancarkan dari selatan Lubnan ke arah wilayah Palestin yang diduduki secara haram oleh rejim Zionis Israel, awal pagi ini waktu Malaysia.

Pegawal keselamatan Lubnan – negara yang menampung 12 kem pelarian Palestin – berkata serangan dari Lubnan itu sekali gus membuka rantaian baharu pertempuran antara pejuang Palestin dan rejim Israel.

Bagaimanapun, tidak pasti siapa yang bertanggungjawab ke atas serangan. Beberapa kumpulan berpangkalan di Lubnan, termasuk Pergerakan Perjuangan Islam Palestin (Hamas) dan kumpulan militan Syiah Hezbollah, selain gerakan pejuang yang sederhana.

Roket dikatakan dilancar dari Qalayleh di utara Naqoura dekat sempadan Lubnan-Israel. Selatan Lubnan adalah pangkalan utama Hamas dan Hezbollah.

Beirut dan Tel Aviv sejak beberapa tahun lalu terbabit dalam pertelingkahan, malah rejim Israel pernah menyerang Lubnan pada 1975 hingga 1990 untuk mematahkan pejuang Palestin yang melakukan serangan rentas sempadan.

Stesen televisyen Israel Channel 13 melaporkan tiga roket itu menggegarkan barat Galilee.

Media Lubnan memetik sumber keselamatan yang mengatakan siasatan awal mendapati roket itu ditembak oleh sayap tentera Hamas, Briged Izzuddin Al-Qassam (Al-Qassam) yang berpangkalan di Lubnan. – Agensi

Kementerian Kesihatan Gaza berkata jumlah kematian rakyat Palestin kini mencecah 103 orang, termasuk 27 kanak-kanak dan11 wanita, sementara 580 lagi cedera sejak serangan rejim Israel Isnin lalu. – Agensi

Pasukan penyeamat menemukan mayat seorang remaja Palestin yang tertimbus selepas kediamannya runtuh di utara Semenanjung Gaza akibat dibom rejim Zionis, semalam.


Zahid mohon pasport dikembalikan secara kekal, alasan tugas TPM

Presiden UMNO Datuk Seri Ahmad Zahid Hamidi memohon Mahkamah Rayuan menyemak dan menimbang permohonan supaya pasportnya dikembalikan secara kekal bagi memudahkannya menjalankan tugas sebagai Timbalan Perdana Menteri (TPM).

Menurutnya keputusan Mahkamah Tinggi menolak permohonannya bagi mendapatkan dokumen perjalanan itu bakal memprejudiskan hak dan tanggungjawabnya kerana perlu memohon secara rasmi di mahkamah setiap kali hendak ke luar negara atas urusan kerja.

Pada 3 Februari lalu, Hakim Mahkamah Tinggi Datuk Collin Lawrence Sequerah menolak permohonan Zahid, tetapi membenarkan pasport diserahkan sementara bagi membolehkannya membuat pasport diplomatik untuk urusan rasmi.

Sequerah yang kini hakim Mahkamah Rayuan dalam keputusannya menekankan bahawa Perlembagaan Persekutuan menetapkan semua individu sama di sisi undang-undang dan tiada sesiapa atau golongan masyarakat yang boleh diberi keistimewaan serta melangkauinya.

Menurutnya Zahid boleh memohon supaya pasportnya dilepaskan apabila perlu dan ketika hendak menjalankan tugasnya di luar negara selagi mana ia tidak mengganggu perbicaraan di mahkamah.

Dokumen itu sebelum ini diserahkan dan berada dalam simpanan mahkamah sebagai syarat jaminan tambahan, selepas beliau didakwa dengan 47 tuduhan rasuah, pecah amanah jenayah (CBT) dan pengubahan wang haram dana Yayasan Akalbudi (YAB) yang kini dalam peringkat bela diri.

Pada 24 Januari 2022, Mahkamah Tinggi Kuala Lumpur memerintahkan Presiden UMNO itu membela diri atas 12 pertuduhan CBT, lapan pertuduhan rasuah dan 27 pertuduhan pengubahan wang haram membabitkan puluhan juta ringgit dana YAB.

Sequerah membuat keputusan itu selepas mendapati pihak pendakwaan berjaya membuktikan wujud prima facie dalam kes itu.

Dalam penghakimannya Sequerah berkata, mahkamah membuat keputusan itu selepas membuat penilaian maksimum terhadap bukti yang dikemukakan pendakwaan.

Sementara itu, menurut laporan BH hari ini, melalui notis usul bertarikh 13 Februari lalu yang difailkan di Mahkamah Rayuan, Zahid memohon supaya permohonan pelepasan pasport secara penuh dan kekal dipertimbangkan kembali dan diputuskan Mahkamah Rayuan dengan apa-apa syarat sewajarnya dikenakan.

Menerusi afidavit sokongannya, Zahid mendakwa Sequerah terkhilaf dan salah dalam menggunakan budi bicara ketika menolak permohonannya untuk mendapatkan pasportnya itu secara kekal.

“Sebagai seorang individu yang menjawat antara jawatan tertinggi dalam negara, ia dilihat tidak praktikal dan rumit untuk saya memohon ke mahkamah setiap kali ingin melakukan tugasan ke luar negara.

“Oleh itu, wajar bagi Mahkamah Rayuan mempertimbangkan bahawa kelulusan permohonan itu bakal memberi kebaikan dan kelangsungan terhadap pentadbiran negara yang menjadi tanggungjawab setiap individu.

“Permohonan ini sama sekali tidak bersifat mala fide (niat jahat) atau prejudis terhadap mana-mana pihak kerana saya mengaku janji untuk tetap memberi kerjasama penuh dalam menyelesaikan kes (rasuah) sehingga ke peringkat akhir pembelaan.

Dalam prosiding pengurusan kes hari ini secara dalam talian, Timbalan Pendaftar Mahkamah Rayuan Mohd Khairi Haron menetapkan 27 Mac ini bagi pendengaran notis usul itu.

Prosiding turut disertai peguam Aiman Abdul Rahman manakala Timbalan Pendakwa Raya Abdul Malik Ayob bertindak bagi pihak pendakwaan.


66.4 peratus terima dos penggalak, ramai tak dapat solat Tarawih

Seramai 16,814 individu dewasa lagi menerima suntikan dos penggalak masing-masing semalam (27 Mac 2022), ketika tempoh akhir sebelum status MySejahtera menjadi tidak lengkap mulai 1 April ini, jika tidak mengambil dos ketiga itu.

Setakat ini, banyak 66.4 peratus atau 15,632,112 individu dewasa telah menerima dos penggalak sejak program itu dilancarkan 1 Oktober tahun lalu.

Kegagalan mengambil dos penggalak bukan sahaja menyebabkan status MySejahtera kembali menjadi ‘tidak lengkap’, malah umat Islam juga tidak dapat menunaikan solat di masjid, surau atau musolla, terutama solat Tarawih pada bulan puasa yang akan tiba beberapa hari lagi.

Ini kerana semua masjid dan surau mensyaratkan hanya individu yang telah lengkap menerima dos vaksin Covid-19 (tiga dos) sebagaimana ditetapkan Kementerian Kesihatan (KKM) sahaja dibenarkan hadir ke masjid, surau dan musolla, tetapi tanpa dos penggalak, MySejahtera mereka menjadi tidak lengkap.

Sementara itu, sejak Program Imunisasi Covid-19 Kebangsaan (PICK) dilancarkan 24 Februari tahun lalu hingga semalam, seramai 22,948,963 atau 97.5 peratus individu dewasa telah lengkap divaksinasi dengan vaksin dua dos atau vaksin dos tunggal.

Sejumlah 23,225,157 atau 98.7 peratus lagi individu dewasa menerima sekurang-kurangnya satu dos.

Sejak 8 September tahun lalu hingga semalam, seramai 2,848,821 atau 91.6 peratus remaja berusia 12 hingga 17 tahun telah lengkap divaksinasi, manakala 2,946,103 atau 94.7 peratus lagi menerima sekurang-kurangnya satu dos.

Manakala sejak 3 Februari lalu pula seramai 1,312,205 atau 37.0 peratus kanak-kanak berusia lima hingga 11 tahun menerima dos pertama vaksin Covid-19. Sehingga kini belum ada kanak-kanak yang menerima dos kedua.

Keseluruhannya, sebanyak 68,701,958 dos vaksin Covid-19 telah diberikan kepada populasi Malaysia, termasuk rakyat asing.

Daripada jumlah itu seramai 25,797,784 atau 79.0 peratus telah lengkap divaksinasi, dan 27,483,465 atau 84.2 peratus populasi Malaysia menerima sekurang-kurangnya satu dos.


Tiada penurunan harga petrol

Harga semua jenis petrol dan diesel kekal hingga 16 Ogos ini, umum Kementerian Kewangan (MoF), hari ini.

RON97 kekal pada RM3.37 manakala RON95 dan diesel masing-masing RM2.05 serta RM2.15 seliter.

“Bagi melindungi pengguna daripada kesan kenaikan harga sebenar minyak di pasaran global, kerajaan masih mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk meningkat melebihi paras harga siling ditetapkan.

“Kerajaan juga akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara,” kata MoF dalam kenyataan.

Untuk rekod, Datuk Seri Anwar Ibrahim semasa menjadi pembangkang mendakwa tidak dapat menurunkan harga bahan bakar tersebut kerana belum menjadi Perdana Menteri dalam satu kongres partinya.


Rakyat bersiap-sedia hadapi banjir, UMNO siap-sedia nak pilihan raya

Sudah beberapa hari hujan lebat bersama petir turun di ibu kota Kuala Lumpur dan juga beberapa negeri lain, ia pasti meresahkan khususnya orang ramai yang kebiasaannya kawasan mereka berdepan bencana banjir.

Bencana tahun lepas masih dalam ingatan mangsa-mangsa banjir, rumah dihanyutkan dan ramai yang hilang tempat berteduh serta terputus bekalan makanan dan minuman.

Beberapa hari ini juga, Jabatan Meteorologi Malaysia (MetMalaysia) sudah mengeluarkan amaran hujan lebat berserta angin kencang di beberapa negeri, malah amaran cuaca buruk itu termasuk di Bagan Datuk, kawasan Parlimen Presiden UMNO, Datuk Seri Ahmad Zahid Hamidi.

Bagaimanapun amaran kaji cuaca tersebut seakan tidak membimbangkan UMNO dan Zahid sendiri terlebih awal sudah mencetuskan ribut politik pada Sabtu lalu dengan mendesak supaya pilihan raya umum ke-15 (PRU-15) disegerakan.

Hujan yang berterusan dan tidak berhenti beberapa hari ini menyebabkan orang ramai yang berada di kawasan rendah sudah melakukan persiapan awal untuk menghadapi sebarang kemungkinan bencana banjir berlaku.

Selain itu, pasukan penyelamat sudah diarahkan melakukan persiapan awal di seluruh negara untuk berdepan bencana banjir akibat cuaca buruk melanda negara.

Terbaharu malam tadi, media melaporkan banjir kilat berlaku di Taiping, Perak dan beberapa penduduk terpaksa dipindahkan ke pusat penempatan sementara.

Pasukan bomba dari Kamunting, Batu Kurau dan Bagan Serai dikerahkan ke lokasi kejadian bagi membantu mereka yang terjejas.

Menurut amaran dikeluarkan MetMalaysia, beberapa negeri yang diramal akan berdepan hujan dan ribut petir adalah di Kedah, Pulau Pinang, Perak, Kelantan, Terengganu, Pahang, Selangor, Kuala Lmpur, Negeri Sembilan, Sarawak dan Labuan.

Hampir seluruh negara diramalkan akan mengalami hujan dan ribut petir, menurut amaran yang dikeluarkan pada 12.30 malam, 29 Ogos.

Namun, ketika rakyat sedang bersiap-sedia untuk menghadapi bencana banjir, UMNO pula dilihat bersiap-sedia untuk menghadapi pilihan raya dengan topik bualan hangat dikalangan pemimpinnya adalah mahu PRU-15 dipercepatkan dan tekanan diberikan kepada Perdana Menteri Datuk Seri Ismail Sabri Yaakob.

Bagi Zahid, tidak kisah apa sekalipun, PRU-15 perlu diadakan pada tahun ini, sama ada semasa banjir atau pun selepas banjir melanda negara.

Jika boleh, esok juga Zahid dan UMNO mahu Parlimen dibubarkan bagi memberi laluan PRU-15 diadakan tanpa mengambil kira musibah yang dihadapi rakyat jika banjir berlaku.

Bukannya UMNO tidak tahu, bermula September sehingga Disember, kebiasaannya ia adalah musim banjir melanda negara dan untuk rekod tidak pernah PRU diadakan pada penghujung tahun kerana tumpuan pastinya ke arah menyelamatkan rakyat daripada bencana melanda negara.

Tetapi Zahid dan UMNO masih mendesak Ismail Sabri supaya membubarkan Parlimen pada ketika Bajet 2023 belum pun dibentang, tetapi nampaknya perkara itu tidak dihiraukan hanya kerana kepentingan politik dan peribadi segelintir pemimpinnya.

Mengapa menggelabah dan tergesa-gesa sangat nak mengadakan PRU-15 tanpa memikirkan kepentingan rakyat?

Semua ini berpunca daripada keputusan Mahkamah Persekutuan yang mengekalkan hukuman penjara terhadap Najib baru-baru ini, pemimpin UMNO yang berdepan pertuduhan kes mahkamah tidak dapat duduk diam dan sudah kepanasan punggung mereka melihat Najib sudah ke dalam.

Nampaknya UMNO tidak menghiraukan kepentingan rakyat yang sedang bersiap-sedia untuk menghadapi bencana banjir, tapi yang mereka kisah adalah bagaimana UMNO perlu bersiap-sedia untuk menghadapi PRU-15 yang dijangka bakal diadakan juga tahun dengan segera.